text:
Celebrando 30 aña di SVb ta Anuncia: Competencia di Video
SVb Aruba den su di 30 aña di existencia ta anuncia e competencia di video pa henter comunidad di Aruba. Entrante prome di januari 1986 Aruba a haya su Status Aparte y e entidad SVb Aruba a bira un hecho. Sirbiendo comunidad di Aruba pa mas cu 30 aña caba SVb ta celebra e aña aki cu un competencia pa comunidad.
E competencia tin 3 fase cual ta encera cu cada fase tin su propio competencia pa un cierto grupo mara na edad:
Competencia 1: Pa hoben individual di 10 pa 14 aña (april-23 mei 2016)
Competencia 2: pa hoben individual di 15 pa 17 aña (juni-juli 2016)
Competencia 3: pa persona, grupo, empresa of organisacion di 18 aña bay ariba (augustus – september 2016)
Con pa participa pa e prome competencia?
1. Traha bo video di no mas largo cu 1 minuut riba bo telefon, camera, computer, tablet of cualkier otro aparato digital.
2. Den bo video contesta e pregunta “Kico signifa pensioen di SVb pa’mi of pa mi famia?” Esaki por ta den cualkier forma, sea entrevista, comedia, dramatizacion of simplemente un storia. Tene e video su
mensahe positivo y neutral pa por cualifica pa e competencia.
3. Pone bo video riba youtube, facebook of otro website publico y usa
e tag “30 aña SVb Aruba” ora di upload, y manda nos e link na nos email info@svbaruba.org.
E competencia ta uno individual pa hobennan di edad di 10 pa 14 aña. Un hurado independiente lo bay escohe un ganado. Por participa te cu dia 20 di mei. Videonan registra mas laat no lo ser acepta mas.
E ganado ta gana un tablet nobo di Afl. 700,-.
E di dos premio ta un kadobon na balor di Afl 350,- for di e luga di bo escohencia.
E di tres premio ta un kadobon na balor di Afl 175,- for di e luga di bo escohencia.
Despues di a anuncia e ganador no ta posibel pa coresponde riba e resultado.
Pa mas informacion por tuma contacto cu nos na info@svbaruba.org of por yama na 527-2740.


c: text/html

text:
Periodo di aña eskolar
Manera na tur otro skolnan, na un mbo, hbo i universidat, nan tambe ta parti un aña eskolar den 4 periodo/kwartaal (simèster). I na final di kada periodo, nan ta seré ku tentamens (proefwerkweek). E tentamennan por ta den forma di, opdracht, schriftelijk òf presentashon.
Forma di duna lès
Na mbo, hbo i universidat, e sistema di duna lès ta diferente for di loke bo por a kustuma kune na un vsbo, havo òf un vwo. E diferente manera nan ku e lèsnan ta wordu duna ta: klasikal, hoorcollege, traha den grupo òf pa medio di opdracht. Lèsnan klasikal ta e manera tradishonal di duna lès kaminda un dosente ta duna splikashon i instrukshon durante e lès den un grupo chikí.
Hoorcollege ta wordu duná mayoria biaha na un grupo mas grandi, kaminda un òf dos dosente ta duna lès. E teoria ku ta wordu duná ta wordu sostente ku powerpoint presentatie òf bòrchi ku anotashon riba dje. Preguntanan por wordu hasí durante òf despues di lès.
Traha den grupo ta wordu hasi hopi na skolnan na Hulanda, prinsipalmente na hbo. Huntu ku otro studiantenan boso ta traha na un proyekto òf un opdracht chiki. Boso ta entrega un produkto na final, kaminda boso por haña un sifra komo grupo i asta tin biaha individual tambe. E produkto por wordu entrega den forma di un verslag í/òf presentashon.
Stage
For di mbo e studiante ta kuminsa kore stage, kaminda e ta haña un miho bista di e estudio ku e la skohe. Pa medio di stage e studiante por kue algun eksperensha den praktika pa despues. Stage ta un parti esensial di bo estudio kaminda, bo por haña un miho bista tambe si e estudio ku bo a skohe, si realmente e ta algu pa bo. Tin studiantenan ku pas na stage, nan tin un miho bista di kiko nan estudio ta énsera. I tin ku ta kambia di estudio dor ku na stage nan a mira ku realmente e estudio no ta loke nan a spera. Pesei un bon orientashon i informashon tokante di loke bo estudio ta realmente den praktika, també ta hopi esensial.
Responsabilidat
Na mbo, hbo i universidat e studiante mes ta responsabel pa traha su tareanan i studia e teoria. Pa medio di huiswerk i opdracht e studiante ta kompronde e teoria mas miho. Na hbo i universidat e studiante ta mas liber den su estudio, dor ku e dosente no ta kore bo tras pa hasi bo tareanan. Na mbo ahinda e dosente tin basta di bisa riba bo prestashon na skol.
Biblioteka
Mayoria skolnan tin nan propio biblioteka, ku ta ofrese e posibilidat di por studia, buska i fia buki, traha riba computer, ètc. Studia na biblioteka na skol ta bon, na momentunan ku por ta drùk den bo studentenflat.
Tambe den tur suidat tin un biblioteka, pero no ta tur ta mesun grandi. Mas grandi e biblioteka ta, mas fasilidat e ta ofrese. Mas chiki, menos ta e fasilidatnan ku e tin.
Diferente forma di yudansa na skol
Durante bo estudio, bo por konfronta bo mes ku problemanan di estudio. Esaki por ta por ehèmpel ku bo no a haal tur e vaknan òf kualke otro tipo di strobashon durante bo estudio.
Na skol, nan ta ofrese diferente yudansa durante bo estudio. Tin por ehèmpel bo mentor, decaan i sikologo.
Bo mentor ta esun ku bo tin mas kontakto kune durante bo estudio. É ta esun ku ta duna un splikashon tokante kon e aña eskolar ku bo ta den ta enserá. Tambe bo por tense kombersashon ku bo mentor na momentu ku tin algu no ta bayendo bon ku bo persona òf ku bo estudio. I depende na bo situashon, é ta esun ku por manda bu serka un decaan òf sikologo.
Un decaan ta e persona ku bo por bai serka dje na momentu ku problema presenta den bo estudio, pa motibu di por ehèpel malesa, problema ku studiefinanciering, finansas, huisvesting, etc.
Pa medio di kombersashon i decaan ta purba na saka afo ki tipo di yudansa bo mester i kiko e por nifika pa abo komo studiante.
Un sikologo ta esun ku ta trata mas e problemanan personal ku e studiante por tin. Por ehèmpel depreshon, problema familiar, problemanan soshal, ètc. E sikologo ta tene kombersashon ku e studiante pa sa kiko e por nifika pé. I e por manda e studiante tambe na otro instanshanan konserní ku por sigui dune e yudansa ku e tin mester.
Studiantenan internashonal i beursalen
Pa studiantenan ku ta bini for di otro país, por ehèmpel studiantenan for di “Antias”, tin algun skolnan ku ta ofrese èkstra begeleiding. E begeleiding aki por ta ensera, ayudo den e idioma Hulandes, themabijeekomsten i coaching, ku ta yuda e studiante pasa su añanan eskolar un tiki mas fasil.
Yudansa ku idioma Hulandes
Pa studiantenan ku no ta domina e idioma Hulandes optimal, ta rekomendabel pa volg lèsnan di Hulandes. Tin e posibilidat tambe di volg keuzevak (un vak di propio eskoho) di Hulandes. Esaki bo por hasi na mayoria hbo. Esaki lo ta di gran yudansa pa bo estudio.

robotstxt: allowed

filter: keep


text:
ORANJESTAD (AAN)- Ayera manera a wordo declara pa Promer Minister di Aruba Sra. Evelyn Wever-Croes, Aruba a tene su dia nacional di luto na honor di e dos angelitonan Rishandroh y Roshandrick.
Tabata sigur un dia di luto y di reflexion pa henter e pueblo di Aruba cu ta bibando den un tristeza inmenso despues di e noticia conmovedor cu Aruba a confronta cu ne caminda dos mucha a perde nan bida cruelmente.
Na varios caminda por a mira banderanan halfstok, na scolnan a tene ceremonianan chiquito pa convivi y reza pa paz y descanso di alma di e dos angelitonan cu a fayece cruelmente siman pasa.
E ceremonia di entiero mes a tuma lugar den Misa Santa Theresita na San Nicolas caminda hopi hende a bay duna nan condolencia na famianan y despedi di e dos angelitonan. Por a mira presencia di Gobernador di Aruba, representantenan di Ministerio Publico, Comisario di Polis, Parlamentarionan, Ministernan y varios persona prominente den comunidad cu a haci acto di presencia pa asina demostra nan solidaridad cu e famia.
Cancionnan di forza y consuelo a wordo canta pa Eltienne Yarzagaray, mientras e muchanan di Scol di Commandeur Pieter Boer Kleuterschool tambe tabata presente pa canta nan himno di nan scol na nan amigo pa ultimo biaha.
E cantante Alaska tambe a dedica un cancion na Shandro y Eugene y na final di atardi prome cu e cahanan di Shandro y Eugene a wordo hiba pa nan ultimo lugar di sosiego, Jeon a dedica su cancion R.I.P. Little Soldiers na e dos angelitonan aki.
Cu Dios duna forza y consuelo na e famianan cu a keda cu un dolor inmenso atras y cu angelitonan Shandro y Eugene sosega na paz. Drumi dushi.


text:
Boneiru ta un Entidat Públiko i konforme derecho di estado e ta parti di Hulanda. Esaki ta nifiká ku Boneiru ta kai bou di gobièrnu i parlamentu (2e Kamer) i senado (1e Kamer) hulandes tambe. Boneiru konosé dos gobièrnu ku ambos ta representá na nos isla. Banda di gobièrnu di Reino (dirigí for di Den Haag – Hulanda), Boneiru tin un propio gobièrnu lokal tambe, yamá Entidat Públiko Boneiru.
Gobièrnu lokal (OLB)
Entidat Públiko Boneiru ta konsistí di tres parti, Konseho Insular (kaminda e representantenan di pueblo ta sinta), Kolegio Ehekutivo (ku ta konsistí di e diputadonan di nos isla ku huntu ku gezaghèber ta forma e poder gubernamental) i e aparato públiko ku ta repartí den diferente direktorado (aki bo ta haña e forsa ehekutivo).
Gobièrnu di Reino
Na nos isla Gobièrnu di Reino tin su tarea i kompetensianan ku ta sali for di e diferente ministerionan. Tin algun ministerio ku en realidat ta establesé riba nos isla ku 1 òf mas persona (manera Ministerio di Salubridat Públiko, Bienestar i Deporte den forma di e Ofisina di Seguro di Kuido – ZVK; Ministerio di Finansa den forma di Servisio di Impuesto Hulanda Karibense; Ministerio di Asuntunan Sosial i di Labor).
No tur ora por yama e koperashon entre e dos gobièrnunan aki perfekto, hopi biaha tambe pasobra sierto tareanan ta partí riba diferente ministerio, òf ta un kombinashon entre gobièrnu lokal i gobièrnu di Reino. Empresarionan lo ripará esaki pa motibu di e diferente lokètnan ku nan mester pasa obligatoriamente pa regla nan asuntunan. Esaki hopi biaha ta inesesariamente kompliká, sigur konsiderando e eskala chikitu di nos isla.
Di otro banda e situashon aki ta krea oportunidat tambe, mirando ku lei i regulashon ta bini for di un sistema hulandes stabil, kaminda transparensia i bon gobernashon ta na promé lugá.


text:
Atencion: un aviso pa boto chikito y lama bruto ta keto bay na vigor.
Pronostico di tempo diamars anochi: levemente te parcialmente nubla cu chens pa un awasero pasahero. Den marduga y diaranson: parcialmente nubla cu un awasero pasahero.
Temperatura maximo 31 grado Celsius y temperatura minimo 25 grado Celsius.
Solo lo baha awe nochi 06:41 pm y lo sali maƱan mainta 07:05 am.
Biento: modera te basta fuerte for di generalmente direccion oost; forsa 4 te 5 (20 te 39 km/ora, 11 te 21 nudo). Den dia fuerte te duro den rafaga; forsa 6 te 7 (40 te 61 km/ora, 22 te 33 nudo)
Situacion general di tempo:
E area di presion halto riba Atlantico lo debilita un poco den proximo dianan y esaki lo pone cu biento tambe lo bay supla menos duro. Humedad transporta pa region local lo causa de bes en cuando hopi nubia cu lo produci awasero pasahero, esaki principalmente den oranan di marduga y mainta.
Condicion di lama:
Un aviso pa boto chikito y lama bruto ta na vigor. Olanan di lama lo ta for di direccion oost cu haltura di 6 te 10 pia; e olanan di mas halto lo ta na costa noord te noordwest di e isla.
Ta pidi usuarionan di lama pa tene cuenta cu esaki y cu lama lo ta localmente bastante bruto.
Temperatura di superficie di lama: 25 grado Celsius.
Fenomenonan special: ningun
Registracion di temperatura (Celsius) y awasero (mm) den ultimo 24 ora:
Airport max 31 / min 25 / 1.9
Sero blanco max 30 / min 25 / 2.4
Pronostico di tempo pa proximo dianan di siman:
Parcialmente nubla cu un awasero pasahero. Biento lo ta for di direccion generalmente oost y modera te basta fuerte; den dia fuerte den rafaga;
temperatura max / min lo ta: 31/25


text:
ORANJESTAD(AAN)— Pa 12.30 or ayera anochi Aruba a conoce e reinanan di carnaval infantil y hubenil, cual eleccion a cuminza 9 or di anochi, despues di un rekmento di show. Cuatro candidata infantil y 2 candidata hubenil a competi pa e respectivo coronanan.
Kiziah Jeanniah Ras di TOB a logra corona di Little Princess of SETAR. Tambe premio di mihor Costume, mihor speech, mas popular mientras cu Shenely Luna Pines di Dakota a gana premio di mihor show y tambe a resulta runnerup y finalistanan tabata Naomi Samson di Noord y Lacey Jane van de Berg di Kids ‘n Pink
A bay over seguidamente pa eleccion entre e dos candidatanan hubenil, Maria Elisa Wouter Cordoba di Maria College y Ginayla Hernandez di TOB. Maria College a gana e corona di Queen of Mas di SETAR, y finalmente tambe a wordo eligi como Reina Hubenil di Carnaval 2018.


text:
Aunke algun aña atras poco tabata conoci di e malesa aki, awendia tin hopi mas informacion respecto esaki.
Television tin hopi di haber den esaki, cu personahenan manera Sheldon Cooper (The Big Bang Theory), cine, cu e biopic di Alan Turin of e mundo di tecnologia, cu figuranan manera Mark Zuckerberg.
Sin embargo, ta existi un desconocimento grandi di e sindrome aki. E diferente storia y rumornan riba celebridadnan cu a resulta di ta un combinacion di mal informacion cu ta sirbi unicamente pa confundi nos mas.
Causanan di e sindrome di Asperger no ta conoci.
Na prome luga, su aparicion no ta relaciona cu e falta di afecto. Durante un temporada basta largo, hopi hende tabata kere cu e comportamento di e personanan aki ta debi na e falta di cariño. Den cualkier caso, nos tin algun confirmacion, danki na e pruebanan di imagen.
Un persona cu sindrome di Asperger ta presenta diferencianan structural y funcional, desde e punto di bista neurobiologico. Sin embargo, ainda nos no conoce kico ta produci dicho diferencianan.
E funcion di esakinan, e personanan aki ta diferente den diferente aspecto, specialmente na momento di interactua socialmente y e maneho di nan emocionnan.
Sintomanan di e sindrome di Asperger
Aunke e ta den e spectrum di autismo, no tin dos individuo mescos. Sin embargo, si ta verdad cu ta existi un serie di sintomanan cu ta aparece cu mas frecuencia cu otro.
-Comportamento social diferente
Hopi ta e famianan cu ta ripara cu nan yiu ta diferente ora cu nan wak’e riba e speelplaats na scol. Mientras e otro muchanan ta hunga hunto, e mucha aki ta prefera di ta su so. E no ta interactua cu otro muchanan di scol. E por pasa henter e pauze ta drei rond of ta sinta observa algo cu ta hala su atencion.
Esaki ta pasobra cu e mucha tin problema pa relaciona su mes cu muchanan di su edad. Nan ta prefera e compania di adultonan, aunke den nan prome aña tambe nan tin problema cu esaki y esaki ta causa cu nan ta tarda pa bin papia. Su desaroyo laat den lenguahe ta relaciona cu esaki. Door di esaki, hopi ta bay un psicologo y un logopedist na mes momento.
Pensamento hiperrealista
Nan ta tarda pa compronde cosnan dobel sinti, joke of e ironia. Teniendo na cuenta cu e weganan infantil ta basa den su mayoria riba imaginacion, kisas esaki ta e clave di e pakico nan ta prefera e adulto. No obstante, e aparicion di videogames a haci hopi pa e integracion di muchanan cu sindrome di Asperger. Door di ta cada biaha mas basa ariba e pensamento logico, nan ta haya un espacio ideal pa nan mes. ademas nan ta suheto na normanan cu ta traha un caminda pa nan, un caminda unda cu nan lo no sinti nan mes perdi. Hopi hende ta wak e muchanan aki como malcria sin compronde kico nan ta sinti.
-Dificultad pa compronde emocionnan
Ta normal pa nos bisa cosnan manera “awe bo tin un expresion tristo” of “dicon bo tin un cara rabia asina?”
Sin embargo, e sindrome di Asperger ta un obstaculo pa lesa expresionnan facial di otro hende. Door di esey, ta tilda un persona cu tin sindrome di asperger di ta insensibel, pero e no ta asina. Esaki ta wordo reforsa cu e pensamento cu “nan”no ta mustra loke nan ta sinti, si bo miranan den nan cara. Tin ora ta demostra cu nos tampoco no ta compronde nan lenguahe corporal.
Nan ta gusta rutina
Manera nos tabata bisa, e pensamento hiperrealista ta hibanan na busca un forma di ordo mas cu tur cos. Nan mester sa kico nan ta haci, pakico nan ta haci’e y kico ta bin despues. Di e manera aki, nan ta sinti nan mes sigur. Di otro modo, e ausencia di e habitonan aki ta bruha nan. Pa nan improvisacion ta algo cu nan no sa con pa handle cun’e.
Nan ta traha pa nan mesun interesnan
Esaki no kiermen cu nan tin falta di imaginacion. Al contrario, ora cu nan haya un tema cu ta interesa nan, nan kier conoce tur cos di esaki. Ora cu nan topa cu’n dilema, nan lo haci kico cu ta pa soluciona esaki. Cueste loque cueste.
Pesey e sindrome di Asperger ta un manera di ta diferente, al menos desde e punto di bista estadistico. En general, e sintomanan aki ta un bon oportunidad pa nos ripara cu nos tambe tin prehuicio y con esaki ta limita nos, di mes manera cu nan tambe tin nan limitacionnan.


text:
(UnivisionNoticias) – Ciudad de Mexico – Agentenan di Marina Mexicano a detene diahuebs pasa na colonia Roma, un di e barionan exclusivo y turistico di e capital, José María Guizar, alias ‘Z43’, un di e presunto lidernan di e cartel di Los Zetas.
Renato Sales, comisionado di siguridad nacional di Mexico, a detaya ayera cu Z43, di nacionalidad Mexicano y Mericano, ta un di e 122 obhetivonan prioritario pa autoridadnan. Gobierno di Merca ta ofrece 5 miyon dollar pa su captura.
E persona aki tabata e lider di Los Zetas den centro y zuid oostdi Mexico y tabata controla trafico di droga desde Sur America y Centro America pa Merca. Ademas e tabata dedica na extorsion y secuestro den e region.
E detencion ta bin algun dia despues cu gobierno di Ciudad de Mexico y autoridadnan federal sigura cu e unico grupo relaciona cu crimen organisa cu tin, ta opera den parti oriental di e capital.
E hefe di gobierno di Ciudad de Mexico, Miguel Angel Mancera, a nenga cu ta existi operacion di e cartelnan di narcotrafico mes den e ciudad. No obstante, a mira varios operativo cu ehercito y marina pa combati varios capo.
Analistanan di siguridad consulta pa Univision Noticias na juli di aña pasa asigura cu e sucesonan ta mustra e presencia di gruponan di crimen organisa cu mas poder di arma, mas control y proteccion.
“No solamente ta existi crimen organisa, sino cu e tin control den cierto partinan di e ciudad. No ta cartelnan grandi manera esunnan cu ta opera den otro parti di e pais, pero mester corda cu e caracter di narcotrafico a cambia den ultimo añanan: den cierto zonanan e organisacionnan ta mas chikito, cu structura mas horizontal y nan ta asocia na cu otro agrupacionnan pa benta di arma o droga”, Erubiel Tirado, experto den politica di droga y siguridad nacional, ta bisa.
E docente universitario Pablo Monsalvo a bisa cu semper tabatin presencia di cartelnan di narcotrafico den e capital Mexicano, mas cu tur cos pa e realidad comercial di e ciudad, unda tin banco, empresa y otro clase di inversion unda e capital ilicito por move. “Ta mas facil move placa aki (na Ciudad de Mexico) cu den un pueblo o cualkier otro provincia di e pais”, Monsalvo ta considera, cu ta agrega cu te awor e presencia di narcotrafico tabata silencioso y di profiel abao.


text:
Oranjestad - Despues di e publicacion di e punto di bista di Camara di Comercio y Industria (KvK) a keda varios punto cu den e relato di prensa mes a keda solamente menciona en general, sin mas detaye. Den e comunicado di prensa aki nos ta desea di duna un poco mas detaye tocante algun tema trata anteriormente.
Refineria
Convirtiendo e refineria actual den un ‘upgrader’ ta encera cu ta crea un facilidad cu ta converti crudo extra pisa natural den un crudo sintetico. Crudo procedente di e region di Orinoco ta un tipo di bitumen (practicamente asfalt), cu un viscosidad di 8.5 API. Mas abao e cifra di viscosidad ta, mas pisa y menos likido e crudo ta. Como comparacion: e crudo benchmark pa Merca, riba cual ta basa prijs, ta e West Texas Intermediate (WTI) cu tin viscosidad aproxima di 39.6 y poco acido y ta categorisa como ‘light sweet’. E crudo di Orinoco tin tambe un acidez halto y un contenido considerabel di metalnan pisa. Ta pesey e ta categorisa como ‘heavy sour crude’.
Punto importante ta e aspecto di medio ambiente. Tin informacion cu e tipo di crudo extra pisa aki ta duna un residuo (asphaltene, acidonan, metalnan pisa, silica, etc.) cu ta yega na 30% di volumen. Esaki kiermen cu pa cada 3 bari ta resta un bari di residuo. E pregunta cardinal ta: kico ta ser haci despues cu e residuo aki?. Mester tene debido cuenta pa no bay warda esaki riba e tereno of otro luga na Aruba.
Presion externo pa cumpli cu normanan internacional
Otro punto di atencion ta si e ‘upgrader’, incluyendo su procesonan secundario, lo por opera conforme e normanan di medio ambiente. Mientras cu no bin cu un instalacion di gas natural y permiti e upgrader pa inicia operacion, esaki lo ta kimando fuel oil, cu ta duna e mesun problemanan ambiental manera den pasado. Tin un presion creciente riba Curaçao pa cuminsa cumpli cu normanan internacional cu cual Reino ta haye confronta y tin fuerte presion for di parlamento Hulandes pa e otro teritorionan den Reino tambe cuminsa cumpli. Recientemente a adopta den Tweede Kamer tres mocion:
- Mocion 38, presenta pa van Laar (PvdA) ta yama pa e gobierno di Reino pone pais Curaçao bao presion pa institui normanan di medio ambiente cu lo tin como resultado cu e emision di toxiconan ta ser restringi maximalmente;
- Mocion 41, presenta pa van Tongeren (GroenLinks), ta yama pa creacion di y/of ekipa instrumentonan y instancianan pa controla e conformidad na e normanan nobo;
- Mocion 42, presenta pa van Tongeren, cu ta yama pa conformidad den Reino, incluyendo Aruba, pa cu e Tratado di Clima acorda na Francia cu Reino a ratifica.
Si Aruba ta sigui den e rumbo actual di no institui norma pa medio ambiente, specificamente pa loke ta emision di gas toxico y CO2 lo por surgi un problema di credibilidad internacional pa Reino Hulandes. Ta pa e motibo aki ta importante pa sa den ki forma ta permiti e refineria pa start su operacion: bao di e condicion anterior o di biaha bao di normanan nobo.
Ademas gobierno di Aruba mes tambe ta propaga un maneho strategico di sostenibilidad y bon maneho di medio ambiente lo ta parti integral di un maneho asina. Lo ta un cuestion di tempo pa e atencion cu awor ta riba e refineria na Curaçao, bira pa esun di Aruba, cu segun e plannan lo ta bira propiedad di Pais Aruba, cu tur consecuencia tambe di e responsabilidad di e maneho specifico encuanto su operacion conforme normanan internacional.
Aruba, 25 di februari 2016
Camara di Comercio y Industria (KvK)
Anexo: mocion di Tweede Kamer


text:
Arco Iris Kleuterschool ta keda cla na september
Proyecto cu a cuminsa na januari ORANJESTAD (AAN): Na januari cu a pasa, e contratista Freman, bao supervision di Dienst Openbare Werken (DOW) a cuminsa cu...
Habitantenan a scucha tiro den caya di Aliviostraat
ORANJESTAD(AAN): Diaranzon pasa di 1or di marduga e bisiñanan di Aliviostraat a scucha tiro. No ta conoci cuanto tiro pero e sonido di disparo,...
Gobierno no kier tuma accion pa scapa Caya Betico Croes
Dangui Oduber di MEP ORANJESTAD (AAN): Segun Dangui Oduber di MEP, algun siman atras nan a bishita Caya Betico Croes y nos a trece e...
Tur hende mester cumpli cu e condicion di vergunning di Taxi
ORANJESTAD (AAN) Durante un conferencia di prensa Minister encarga cu Transporte Otmar Oduber a splica den mas detaye pakico a bini cu un MB...
Comerciante luchando pa sobrevivi despues di a haya problema cu pasamento di tereno di...
ORANJESTAD (AAN): Leoncio Corona ta doño di Corona Upholstery y e ta den un situacion legal cu ya ta tumando basta tempo. E ta...
Dos sospechoso pa tira riba hende dilanti Hues
ORANJESTAD (AAN): Awe mainta e homber C.K. y e homber R.K. mester presenta dilanti Hues pa duna cuenta pa e caso penal serio cu...
Awe ta sigui cu caso di atraco arma riba turista
ORANJESTAD (AAN) E homber Z.T., awe mainta mester presenta dilanti Hues pa e caso penal cu Ministerio Publico a cuminsa contra di dje. Na...
Comerciante furado di stoel ta acusa Polis di tin su 58700 florin te awe...
ORANJESTAD (AAN): Comerciante Leoncio Corona mester come y haci negoshi naturalmente. El a haya un problema grandi, cu a cuminsa cu e Chines cu...
Gobierno di AVP a logra produci unicamente 1.7% di energia alternativo den 7 aña...
Chris Romero di MEP: ORANJESTAD (AAN): Un biaha mas nos por a mira sr. Mike Eman y sr. De Meza ta cana bisa cu actualmente...
Fiscal na Michigan lo no usa prikichi mas como testigo di asesinato
ORANJESTAD (AAN): Informacion for di Grand Rapids, Michigan, ta indica cu Fiscal a dicidi cu e lo no yama mas un prikichi pa aparece...


text: Durante aña academico 2018-2019 Instituto Pedagogico Arubano (IPA) ta ofrece e estudio di Movecion y Salud. E estudio aki ta forma maestro cu ta cualifica pa duna les riba tereno di movecion y salud na scol primario. Alabes e estudio ta prepara maestro pa promove movecion y salud den nos comunidad. E estudio lo cuminsa na augustus 2018 y tin un duracion di 4 aña. Diamars dia 28 di november 2017, IPA ta tene un anochi di informacion na unda lo splica kico e estudio ta encera y kico ta e rekisitonan di admision pa por aplica. Alabes lo elabora riba contenido y sequencia di e testnan di admission y preparacion necesario pa por studia na IPA. Tur persona cu ta interesa ta bonbini na e anochi di informacion cu lo cuminsa pa 7or di anochi den Sala Madonna di IPA (Isaac Wagemakerstraat 11, San Nicolas). Tin posibilidad pa inscripcion te 6 di maart 2018.


text:
Parlamentario Endy Croes den fin di siman a sigui elabora trahando duro den weekend pa sigui trece claridad pa pueblo di Aruba. A campaña cu 2 aspecto hopi importante. Uno ta un plan y un programa bunita cu hopi solucionnan practico pa henter e pueblo, specifica den diferente capitulo cual plan por cierto ta avansando y lo bin bek riba esaki despues. Na di dos lugar a priminti pueblo cu lo busca tur contracto y actonan di corupcion pa asina trece esakinan na claridad unda pueblo mes por huzga y alaves haci denuncianan segun ta necesario.
Corupcion di tereno
Awe lo cubri specificamente un otro parti di presunto corupcion di tereno. Den un carta data 28 di augustus 2014, sr. Marco Antonio Arends a haci un peticion como Directeur di Charm Rock Development NV na Benny Sevinger pa un tereno di un grandura di 24.096 m2 esta 24 mil vierkante meter pa construi 250 camber di hotel na Baby Beach, Seroe Colorado. Marco Antonio Arends ta “Stanley”, ruman di Leoncita di Canal 90. Den cuenta di tereno e mundo a draai rond di e famia aki so den e ultimo 8 añanan cu cooperacion total di Benny Sevinger. Dicho famia probablemente a enrikece nan mes cu e actonan aki, esta haya tereno di gobierno gratis como optie y bende esakinan cu desaroyadornan pa miyones. Como prueba y muestra awe nos ta publica un peticion di Stanley Arends cual a drenta kantoor di Minister di acuerdo cu e stempel di e kantoor, 15 di september 2014. Un carta cu un contenido pober, esta un A4 cu algun frase pa un peticion asina grandi.
Valsheid in geschrifte
Minister Benny Sevinger sinembargo e mesun dia esta 15 di september 2014 ta firma “akkoord gaarne U medewerking” y ta saca e peticion aki pa su mayan, esta 16 di september 2014 pa DIP pa su amigo, man drechi y presunto socio Franklin Abath. Momento cu Marco Antonio “Stanley” Arends a haci e peticion, el a firma como Directeur di Charm Rock Development NV. Sinembargo e compania (NV) aki no tabata existi ainda. Pues claramente ta trata aki di valsheid in geschrifte cual ta castigabel pa ley. E NV a wordo inscribi na Kamer van Koophandel 14 di november 2014, pues 2 luna despues cu ya Benny a duna su aprobacion. Alaves nos a tuma nota di e rekesitonan di DIP capitulo IA di Landsverordering Uitgifte Eigendommen AB 1989 no GT 21 cu ta reglamenta derecho riba erfpacht riba terenonan pa proyectonan comercial, turistico y industrial. Peticion ta wordo haci na Minister encarga door “tussenkomst” di Directeur di DIP. Esaki di tur manera no a sosode.
No cumplimento cu rekesitonan
Den e carta di peticion mester wordo menciona den corto 1. Descripcion di e proyecto, 2. Tipo di proyecto, 3.Grandura di tereno cu ta wordo pidi, 4. E suma di inversion pa cu dicho proyecto, 5. Financiamento di e proyecto, 6. Declaracion di un banco cu lo facilita e prestamo, 7. Mapa di e proyecto y 8. Dos alternativa pa localidad di e tereno. Wel, den e carta cu e peticion di Stanley Arends cual nos ta publica awe no a cumpli cu 6 di e 8 rekesitonan, pero pa straño cu e ta zona Stanley Arends a ricibi akkoord di Benny Sevinger riba mesun dia cu e carta a drenta su kantoor. Cu rason Benny a grita den Parlamento dia 16 di januari ultimo cu “I DON’T GIVE A DAMN”. Pueblo mester warda entre 6 pa 10 aña pa haya un miserabel 400 m2 pa traha su cas mientras Stanley Arends, rumannan, sobrino y sobrina tur ta haya terenonan di grandura di 5000 m2 te cu 24000 m2 den un solo dia pa haci negoshi. E otronan nos lo bin riba nan despues.
Strica miyones di patrimonio
E triki sushi cu tin tras di e practica aki ta cu dicho famia ta haci un peticion y ta ricibi “vap vap” un optie pornada pa un tereno commercial, pero ya caba nan tin un cumprador. Nan ta lanta un NV diferente biaha despues di haya ok di Benny y ta bende 100% di shares (NV) cu e optie (tereno) na desaroyadornan pa miyones y pagonan astronomico ta core riba cuentanan bancario pafo di Aruba, entre otro di Bank of Americas y Bank of China na Colon Panama. Asina ora e akte pasa na notario e tereno ta wordo registra riba nomber di e NV y nan nomber no ta aparece mas pero a strica miyones cu patrimonio di pueblo. Pueblo mester haya sa e berdad y esaki ta parti di nos trabao. Na Corsou como ehempel OM a persigui Gerrit Schotte den e caso Babel y 15 di februari proximo durante un regie zitting lo trata e parti pa recobra placa acumula inhustamente door di e asina yama “ontnemen van wederrechtelijk verkregen voordeel”. Ta trata di un suma di 1.8 Miyon florin cu lo exigi Schotte paga bek sea cu su cas, propiedadnan of cash. Endy Croes ta termina bisando, e mesun direccion aki lo mester tuma cu esnan cu haci nan mes responsabel di actonan di corupcion aki na Aruba.


text:
James Fazio a bira gerente nobo di Aruba Airport Authority
ORANJESTAD (AAN): Cu casi 30 aña di experiencia den maneho di aeropuerto, recientemente James Fazio a muda di New York pa Aruba, den e...
Cas mortuorianan tambe ta hunga wega di poder cu famianan
Hopi reaccion riba negoshi di santana ORANJESTAD(AAN) Mientras cu tin disgusto grandi cerca famianan di difuntonan cu awor ta wordo confronta cu demanda y exigencianan...
Do it Center a lanza su ‘Do it Reward Card’
ORANJESTAD (AAN): Do it Center a lanza su carchi di miembresia. E membership card tin un nomber special, cu ta ‘Do it Reward Card’,...
Lider di MEP lo no ta presente pa reunion importante y urgente di MEP
Evelyn Wever-Croes preocupa pa e ‘Escandalo Miyonario’ Segun informacion, e lo no ta presente tampoco pa e manifestacion ORANJESTAD (AAN): Informacionnan cu nos mesa di redaccion...
Edwina Henriquez ta lidera comision pa manifestacion e siman aki!
MEP a insitui ayudo di un experto den vengansa, odio y locura! Un persona cu apenas algun atras a yama hendenan di San Nicolas pa...
Diasabra ta duna prioridad riba autonan sedan of di famia na keuringslokaal
ORANJESTAD (AAN): Riba diasabra durante e keuring na DTI ta laga esaki solamente pa e autonan di famia. Dominico Werleman a splica cu ta acerca...
Ladronicia riba turistanan alcansando nivel hopi serio
Problema serio pa turismo na Mangel Halto ORANJESTAD(AAN) Mientras cu algun luna atras e situacion rond di hotelnan grandi na Palmbeach tabata ser afecta formalmente...
El a haci bishitanan di cortesia
Evelyne Wever Croes no a tene ningun reunion oficial na Hulanda ORANJESTAD (AAN): Ex lider grandi di partido MEP, esta Nelson Oduber, na varios ocasion...
Prome Minister ta reuni na Washington DC cu companianan interesa pa establece na Aruba
Como antesala pa ‘Green Aruba: Where Europe meets the Americas’ ORANJESTAD (AAN): Un di cuater y ultimo presentacion di ‘Green Aruba: Where Europe Meets the...
Ocho persona a traha duro diasabra pa logra keur 146 auto na DTI
ORANJESTAD (AAN): Na DTI na varios occasion a tuma nota di keuring di auto riba diasabra tambe. Den un entrevista cu e director Dominico...


text:
DEN HAAG – Minister Plenipotenciario di Aruba Guillfred Besaril a tene un discurso como orador special na e congreso di Women Leaders International na Den Haag. Esaki a tuma lugar durante un gala dinner, unda e mandatario a papia riba influencia di liderazgo femenino na Aruba.
Sr. Besaril a cuminsa na duna un introduccion di Aruba, su Status Aparte y cu Aruba su industria mas grandi ta turismo. ‘Cada aña mas cu 1 miyon di turista “stay over” ta bishita Aruba y e mesun cantidad ta bishita Aruba cu cruceronan. Asina turismo ta duna trabao na casi 70 porciento di e forsa laboral na Aruba. Cifranan hopi impresionante pa un isla chikito manera Aruba, pero tambe ta trece cune un reto enorme. Un di e retonan mas grandi ta pa crea un otro pilar economico di importancia grandi. Sectornan economico manera agricultura, “blue economy” y innovacion ta posibilidad cu e Gobierno actual ta sondea’, asina Minister Besaril a bisa.
Sr. Besaril a toca e tema di liderazgo femenino pa medio di e “Sustainable Development Goals” (SDG’s) di Nacionnan Uni, den cual paisnan globalmente mester curasha hendenan muher. Minister Besaril: ‘Oportunidad igual riba enseñansa, cuido medico, un bon trabao y representacion politico y den desicionnan economico ta sumamente importante pa un desaroyo sostenibel economico y social na cualkier pais. E diferencia entre sexonan na Aruba gradualmente a bira menos den e decadanan cu a pasa, unda progresonan grandi a keda realisa na tur nivel. Hopi hende muher na Aruba a logra kibra e “plafond di glas” door di ocupa posicionnan clave den nos comunidad. Tin hopi departamento di Gobierno cu tin un hende muher na cabez di e departamento, hasta e presidente di Banco Central ta un hende muher. Cu nos tin awe un Prome Minister femenino ta testimonio di esaki! E Gobierno aki a comete su mes pa sigi promove y engrandece e posicion di hende muhe den e comunidad di Aruba y asina cana pareu cu movecion global pa mas liderazgo femenino. Nos Gobierno tin algun plannan di accion cu ta regarda e derecho di hende muhe y nan interes. Ta asina cu lo introduci un plataforma pa combati discriminacion contra di hende muhe. Tambe lo enforsa e sistema di brinda ayudo na victimanan di abuso y nan famia. Gobierno lo entama un campaña di informacion pa haci mas sensitivo y conscientisacion den comunidad, cu tur clase di discriminacion y violencia ta inaceptabel. Den esaki mi mester bisa cu tin hopi trabao pa haci ainda,’ segun Minister Plenipotenciario Guillfred Besaril.
Finalmente e mandatario a bisa cu e anochi aki ta un momento pa expresa nos sosten ta e movecion pa igualdad y pa curasha hendenan muhe profesional den posicionnan halto. ‘Esaki ta un proceso continuo unda nos lo encontra hopi reto. Aruba ta apoya un intercambio manera e congreso aki y ta tene boso bista y recomendacionnan na halto. P’esey mi palabra di aprecio pa boso esfuerso riba e tereno aki y durante di e congreso,’ asina Guillfred Besaril, Minister P
Plenipotenciario a termina su discurso durante e anochi special di e congreso di Women Leaders International na Den Haag.
Despues e programa a sigui cu un presentacion di un video di Aruba door di ATA Europa y e invitadonan a goza di musica Arubiano y Caribense di Rafael Camacho.
Potretnan ta cortesia di Nico van der Ven.


text:
Promoshon pa Kòrsou riba kamisa di e tim di Reino Hulandes na World Baseball Classic
WILLEMSTAD- 8 di mart 2017 – Ofisina di Turismo di Kòrsou (CTB) ta super orguyoso ku e prestashon di e tim di Reino Hulandes ku ta partisipando aktualmente na World Baseball Classic mirando e gran kantidat di “Yu di Kòrsou” den e tim aki i tambe di e echo ku e tim tin e logo ‘Curaçao’ riba manga di nan kamisa. Esaki sigur ta un promoshon grandi pa nos pais ya ku ta hopi ta e personanan ku ta sigui e kampeonato di World Baseball Classic via di televishon i via di medionan sosial. CTB a sera un akuerdo komersial ku Major League Baseball pa por pone e logo ‘Curaçao’ riba e manga di kamisa di e hungadónan.
Ademas ta bon pa menshoná ku diferente artíkulo a keda publiká den prensa internashonal relashoná ku e partisipashon di e tim na World Baseball Classic i spesialmente poniendo atenshon riba e hungadónan lokal i tambe dunando informashon general di Kòrsou. Por a tuma nota di un artíkulo ekstenso ku a sali riba The New York Times komo un ehèmpel. CTB ta deseá e tim di Reino Hulandes ku ta konsistí di diferente hungadó yu’i Kòrsou bou di guia di Hensley Meulens hopi éksito ku e sobra weganan. Boso ta hasi nos orguyoso!


text:
Awendia cada bes mas ta pidi e consumidornan pa tuma mas responsabilidad pa nan propio cuido di salud. Ta encurasha nan pa nan adopta un estilo di bida saludabel pa asina yuda evita diferente malesa. E consumidornan ta birando mas activo den tratamento di e malesa enbes di ta un recipiente pasivo di terapia.
Cu e aumento di responsabilidad aki mester bin mas reconocemento di e derechonan di consumidor di servicio di salud. Por considera derecho di pashent como derecho social y como derecho individual. Como derecho social: nan ta cubri aspectonan manera calidad y accesibilidad di cuido di salud. Como derecho individual nan ta relaciona cu derecho humano basico y derecho di consumidor.
Prescripcion pa consumidor saludabel.
-
Tur pashent tin derecho riba:
-
Cuido di salud apropia y accesibel.
-
Cuido sin discriminacion.
-
Informacion y educacion.
-
Seleccion di un dokter of di otro trahado den salud.
-
Eleccion di un servicio di cuido di salud.
-
Autorisacion informa riba tratamento.
-
Participacion den nan propio cuido di salud.
-
Respet, privacidad, confidenciali-dad y dignidad.
-
Posibilidad di keho.
-
Indemnisacion den caso di lesion.


text:
No tin un conocemento cerca gobierno (lesa: minister di finanza) di un posibel retraso di pagonan di e.o. belasting procedente di refineria CITGO. Manera ta conoci, den e presupuesto pa 2017, gobierno a inclui e porcion di entrada di CITGO, tanto di e porcion di e compania su ‘fee’ anual como e entradanan di impuesto di cada trahado.
“Mi no sa si berdaderamente tin un retraso” minister di finanza Angel Bermudez a bisa NoticiaCla.com. Pa loke ta e montantenan fiho di entrada di impuesto manera winstbelasting y e huur paga via RDA, esaki ta drentando cerca gobierno segun e mandatario. Cuanto esaki ta, e mandatario no por bisa si. E parti di impuesto riba gasolin p.e. e mandatario a confirma cu ta ‘up to date’. A confirma tambe cu CITGO a cuminsa paga su debenan fiscal.
RETRASO DI OPERACION POR AFECTA CAHA DI GOBIERNO
A presupuesta un suma basa riba e cantidad di trahado cu e refineria lo mester a cuminsa cu ne. Ademas, Aruba Investment Bank tambe a haci un calculacion di e entradanan ey. Sinembargo, no a tene cuenta cu un retraso di reapertura manera cu a sosode. E mandatario no por a duna un informacion riba dje, debi na falta di informacion. Loke si e mandatario a admiti, ta cu riba e parti di entrada di e refineria, gobierno a bay hopi ‘conservativo’ riba e calculacion di entrada ey, mirando cu ta for di aña pasa a traha e presupuesto, cu consecuencia cu por tabatin ‘sorpresa’.
NO TIN BISTA SI TIN RETRASO
“Te na e momentonan aki mi no tin un bista si tin un retraso (di entrada di Citgo) y si e tin un efecto riba entrada manera loonbelasting. Mi sa si cu tur luna ta tumando mas hende den servicio eynan, manera mi ta wordo informa y cu esey op un gegeven moment tambe tin su efecto riba e loke ta wordo paga riba payroll” e mandatario a bisa. Pero ainda e no tin un bista riba efecto grandi riba posibel retraso por tin. Esey no necesariamente ta algo negativo segun e mandatario. Ta monitoria e ambiente den cual CITGO ta bay opera. E situacion di CITGO na Venezuela, e situacion di PDVSA , ta wordo vigila pa en todo caso sa ki posibel efecto esaki por tin riba e proyecto aki. Mes momento e mandatario ta sigura cu e business model di CITGO na Aruba no tin cu afecta e operacion di Aruba si algo bay malo den exterior.
Empleado di refineria Citgo ta wordo paga door di e pueblo di Aruba (+Video)


text: E dianan aki nos tur ta nota ku ta hasi hopi kalor i tin un wer bastante kayente. Servisio Meteorológiko Kòrsou (Meteo) ta indiká ku esaki ta pa motibu di temperatura ta mas haltu ku normal pa periodo di aña ku nos ta den. Den e temporada aki tambe no tin hopi bientu. Ora ku no tin bientu ta supla, esaki ta pone ku ta hasi mas kalor. E impakto ku esaki tin riba salu di hende ta ku e por kousa ”Zonnesteek”, bo ta sinti kansa, bo tin kalor i por haña kram di múskulo. Asta e situashon por kondusí na atake si un persona hasi aktividat físiko den kayente òf keda den kalor pa largu tempu.


text:
Tur hende sa nota cambio na nan curpa cu no ta normal. Tin oro algo ta aparece y no ta bay of e ta keda reaparece regularmente. Ta miho e ora ey pa bo consulta un dokter. Esaki sigur ta recomendabel si ta trato di un, of mas, di e ocho señalnan di cancer, indica akibou. Cancer ta curabel si descubri'e na tempo.
-
CUANTO TEMPO BO TIN HERS
caba y/of cu e tosamento ey? Keda hers of cu un tosamento persistente, principalmente cerca humado, ta algo cu mester pone atencion na dje.
-
APARICION DI UN FRET OF UN MOEDERVLEK
nobo of un cu bo tawata tin caba ta mustra señal di cambio. Cu cambio ta referi na crecemento, sangramento, iritacion, cambio di colo, grawatamento persistente. Laga bo dokter samina e fret of e moedervlek cu a aparece of cu ta mustra cambio.
-
NO NEGLISHA UN HERIDA OF IRITACION.
Si e tarda pa cura of pa bay of si e ta reaparece, trec'e na atencion di bo dokter.
-
CAMBIO DEN BAYMENTO AF.
Cada persona tin un patronchi diferente den baymento af. Si bin un cambio den esaki, por ehempel, diarea persistente of barica cera cu frecuencia, ta bon pa bay un dokter.
-
E PESOTA BAHA SIN MOTIBO.
Perdemento di peso sin ningun motibo obvio, sin un dieta, sin cu bo ta haciendo mas ehercicio etc., no ta normal. Pone atencion na esaki y bishita bo dokter di cas.
-
REGLA FOR DI TEMPO, MANCHA-MENTO, Slijm CU SANGER.
Aki por ta trata di un liña di sanger den e slijm ora cu tosa, sanger ora cu bay af, sanger den orina, bo ta mancha of haya bo regla prome cu ta dia, sangramento of sacamento di otro
likido for di bo bigui di pecho, of mas fluho cu normal for di bo curpa abou. No tarda pa bay dokter si tin un of mas di e señalnan aki.
-
NO POR GULI BON.
Dolor ora bo guli? Dolor ora bo bebe bebida alcoholico of zuur? Bo ta sinti comosifuera e cuminda ta keda pega den bo garganta? Cuanto tempo bo tin ta sinti esey caba? Pone bo dokter na altura di esaki.
-
0RA BO SINTI UN PIPITA/Bolita, BAY DOKTER MESORA!
Un pipita/bolita por sali na pecho, pero
tambe na otro parti di bo curpa. Mayoria di biaha esaki no ta haci dolo. Tambe klier hincha bou di brasa, na garganta of na bo las of un testiculo hincha, ta motibo pa consulta un dokter mesora.
Cu mayoria di e kehonan aki bo por warda un par di dia, pa wak si nan ta bay di nan mes. Ora ta trata di punto 6 y 8 ta recomendabel pa bo bay dokter lo mas pronto posibel.
Ora cu bo bay cerca dokter,splica bon kico bo ta sinti of kico ta molestia bo, cu ki frecuencia, ki ora y cuanto tempo caba. Mas bo dokter sa, miho e por yuda bo.


text:
Generation of Leaders - Integraal Jeugdbeleid 2015-2020
“Generation of Leaders” esaki ta e titulo di e prome maneho integral pa hubentud 2015-2020 pa Aruba. A scoge conscientemente p’e titulo aki. E gabinete aki tin como meta un desaroyo duradero pa Aruba unda ta brinda atencion special pa e sintimento comunitario. Relaciona cu esaki un maneho integral pa hubentud mester ta e caminda cu ta hiba nos na hubentud sano cu ta participa den sociedad y cu ta motiva pa desaroya y desplega nan talento. Nos ta mira e hubentud di awe como e futuro lidernan di nos pais.
E maneho integral pa hubentud tin como grupo di enfoke e hobennan di momento di nan concepcion te cu nan 18 aña y ta basa riba e desaroyonan den bida di e hoben. Con e bida di e hoben ta sigui desaroya no tin di haber solamente cu evitando menasanan pero mas ainda cu e formacion di un caracter fuerte y desaroya di un manera completo. Asina e hoben por haci escogencianan responsabel, maneha pa normanan y balornan cu ta tipico di un comportacion etico y di un bon ciudadano.
Normanan y balornan ta cualidadnan esencial di bon liderazgo. Esaki nos no ta nace cu ne sino ta cualidadnan cu nos mester desaroya. Banda di esey, di interes crucial, ta stimula confiansa propio, conscientisacion propio, dominio propio, motivacion, empatia, y habilidad social. Esaki nos ta alcansa door di siña y conserva bon custumbernan. Siña y mantene bon custumbernan hunto cu e guia y apoyo necesario door di cada persona ta posibel no obstante e base.
Pa mas informacion por consulta e rapport completo.


text:
Mi a yega di bisa esaki prome y mi tabay bisa esaki atrobe: Bida no ta un solo storia uniforma, e ta diferente pa cada persona y djies pasobra ami a conta cu e privilegio di imigra, bin Aruba y haci algo cu mi bida no kiermen tur hende por. Si mi ta honesto, tin un trend den nos sociedad cu mino ta gusta mucho y esey ta e echo cu hende kier pretende di ta revolucionario sin sa con pa ta inclusivo. Esey ta cu hende kier mobiliza nos sociedad, pa medio di posiciona nan mes den un lugar caminda nan ta kere nan ta miho cu un otro. Esaki ta pa e hendenan cu ta bou comentarionan di noticianan husgando bida di otro, esaki ta pa esunnan cu tur dia ta riba Facebook criticando e “mentalidad di isla” sin tene na cuenta e situacion cu ta pone hende pensa den un cierto manera.
“Bida no ta un solo storia uniforma,”
Esunnan cu sa di comunicacion, sa masha bon cu prome cu kier manda un mensahe
Bo tin cu comprende bo audiencia. Si bo a bay Hulanda, bo a bay Merca wherever bo a bay studia y bo ta bin bek cu diploma pensando cu bo ta bal mas cu e mesun sociedad cu a financia bo e placa ey, pa bo bay. Kico bo a studia di berdad? E ta facil pa aspira na cosnan cu ta pafo di e isla, ora bo mente ta wordo colonisa pa tanto influencia di identidadnan cu no tin nada di haber cu esun dibo, e ta facil pa pensa cu ken bo ta y di unda bo ta bin no tin mucho pa ofrece mundo. Ora cu den cada huki tin un mc donalds y un burger king, pero bono por menciona un restaurant crioyo foy bo cabes… Ora cu tur hende kier pone bo isla riba suela pa x of otro motibo. Ora cu locual bo isla tin pa ofrece ta wordo perdi den discusiionnan politico…
Corda, politiconan ta traha pa nos, no ta nos ta traha pa nan. Nan salario ta wordo paga cu impuesto cu ciudadanonan ta paga. Ora bo bay Hulanda pa studia y un Hulandes puntrabo
Si boso tin wasmachine riba e isla, bira puntre si e sa cu ken su oro e gouden koets a wordo traha. Corda cu bo ta bin di hende di lama, hende cu a cria generacionnan completo cu nan dos mannan.
Podise bo ta puntra bo mes, kico un cos tin di haber cu otro, of pakico mi ta pensa cu e cosnan aki ta relevante. Wel, nan ta relevante pasobra den un futuro ta nos lo ta esunnan encarga cu mobilisa sociedad. A nos ta e futuro ministernan, e futuro artistanan, abogadonan, scientificonan you name it. Pronto, bo lo stop di ta hoben y conta cu algo cu yama “privilegio di adulto”. Y bo lo ta poni den un posicion cu talvez ta haci cu bo por habri porta pa otronan.
Ora cu bo ta scondi tras di un ipad, un Iphone, un Ibook, corda cu tur ta cuminsa cu “I”
Cu Facebook, Twitter, Instagram, corda bo I voice, y corda cu bo por expresa bo mes.
Cu locual abo tin di bisa ta bal mesun hopi cu cualkier otro hende den comunidad.
Pasobra na ken bo ta kere Mike Eman ta referi ora e bisa “Nos?”
Bo por sconde tras di un otro idioma, bo por sconde tras di pretexto, tras di marca, tras di logronan pero ken bo ta lo keda cubo pa resto di bo bida. Bo curason semper lo reconoce cas.
No compromete bo identidad pa ningun hende.


text:
Present Remotely
Send the link below via email or IMCopy
Present to your audienceStart remote presentation
- Invited audience members will follow you as you navigate and present
- People invited to a presentation do not need a Prezi account
- This link expires 10 minutes after you close the presentation
- A maximum of 30 users can follow your presentation
- Learn more about this feature in our knowledge base article
KEN TA DIOS ?
Andrés Colmenareson 21 February 2013
Comments (0)
Please log in to add your comment.
Transcript of KEN TA DIOS ?
• Pa otro Dios a bira simplemente un ilushon ku hende a inventá pa splika e kosnan ku e ta ignorá ainda, pa haña konsuelo den su doló, pa sigui kere den e faktibilidat di su idealnan i deseonan, pa no sukumbí dilanti di su responsabilidat i miedunan.
• Otronan ta ninga Dios, pasobra si E eksistí, hende ta keda privá di su libertat. Mester ninga Dios su eksistensia pa salba dignidat di hende, su outonomia, su responsabilidat i su libertat.
• Otronan ta rechasá Dios, pasobra si E ta eksistí, nos tin ku pensa ku E ta un Dios malbado ku ta pèrmití eksistensia di sufrimentu i maldat òf ku e ta inkapas pa kaba ku desgrasianan humano.
Ateismo moderno ta ninga Dios den nòmber di siensia, di sikologia, di dignidat di hende... Pero promé ku ninga Dios, ta bon puntra nos mes: Kiko nos ta hasi pa konosé ku tantu siguridat i soberbia, Ken Dios ta? I kon nos ta pretendé ku nos konosementu asina limitá ku nos sa ken Dios ta, pa disidí si e tin òf no derechi di eksistí. Alkontrali, nos tin ku rekonosé ku Dios ta keda semper un reto permanente pa e konsenshi kritiko di hende, un reto ku nos tin ku aseptá te na su último konsekuensianan, i ku ta kibra kontinuamente e modelonan di nos pensamentu ku nos por a alkansá, pasobra e ta trasendé nos. Hopi biaha e imágen ku nos tin di Dios ta keda kondishoná pa e edukashon ku nos a risibí i pa e manera ku nos a desaroyá nos inisiashon kristian, nos kresementu den fe. Esun ku ta kere i esun ku ta ninga Dios, tur dos ta kore e riesgo di aseptá òf rechasá un imágen falsu di Dios. Beibel ta hasi bon ora e ta prohibí traha imágennan di Dios. (Ex20,4; Deut 5,8).
Den e karta na Timoteo, Dios ta deskribí manera esun “ku ta biba den un lus ku ningun hende por aserká i niun hende no por a mir’É nunka, ni lo por mir'É tampoko”. (1Tim 6,16)
Den nos universo tin hopi signonan di e presensia di Dios, ku hende ta buska pa komprondé usando e kapasidatnan ku su Spiritu i kurason ta dun’é. Dios mes a duna i ta sigui duna signonan di su presensia pa hende por topa kun’É i komprondé, ku di bèrdat, E no ta leu for di nos.(Hech. 17,27)
Hende por konosé Dios berdadero siguiendo e markanan ku E mes a laga den su kreashon i spesialmente den hende, e obra kulminante di su kreashon.
No ta sufisiente pa hende rekonosé ku Dios ta eksistí i rekonosé ku E ta dibino i todopoderoso. Hende ke yama Dios na su nòmber, kompartí kun’É, manera un persona ku ken bo por sera un relashon di amistat. Birando mas i mas konsiente di e eksigensia aki, nos ta ripará ku esaki no por sosodé si Dios mes, ku su inisiativa bondadoso i gratuito, no ta revelá su kara i manifestá su bida íntimo. Fe kristian ta sigui proklamá ku berdaderamente asina a sosedé ora Hesus di Nazaret a bin biba meimei di nos. Hesus no ta un signo meimei di hopi signonan di Dios su presensia den e mundu. E ta hopi mas. E ta “Imágen di Dios invisibel” (Kol. 1,15) Skuchando Hesus nos por komprondé ken Dios ta di bèrdè. “Nos no konosé Dios, sino pa medio di Hesus”, asina Pascal a skirbi. E Evangelio di San Huan ku ta bisa klaramente : “Nunka ningun hende a mira Dios”. E ta kompletá e pensamentu aki bisando: “Ta e Yu di Dios, ku tabata serka Tata, a revelá ken Dios ta” (Huan 1,18.) Hesus a bisa Felipe: “Esun ku mira Mi, a mira Tata”. (Huan 14,9) Hesus ta revelá Dios, pasobra E ta e Yu. Esaki ta nifiká ku e Dios ku Hesus a revelá ta un Tata. Esaki ta e novedat esensial ku Hesus a revelá di Dios. Promé ku tur kos, Dios ta e Tata di Hesus. E Tata di nos Señor Hesukristu. Hopi biaha Hesus ta yama Dios ku e nòmber di “Tata” i ora E ta resa, Hesus no ta usa otro nòmber. Hesus tin un relashon filial úniko ku su tata, ku no tin komparashon. E Pueblo Hudiu no tabatin kustumber di yama Dios ku e nòmber di Tata. Hesus no ta usa ku frekuensia e manera aki di dirigí su mes na Dios, sino ku e tin un otro novedat ora e ta yam’É, usando e nòmber “Abba” (Mk14,36). Hesus mes a splika su relashon úniko i original ku Dios Tata asina aki: “Tur kos mi Tata a duna Mi. Niun hende no konosé e Yu, sino ta Tata so. Niun hende no konosé e Tata sino e Yu so i esnan ku e Yu ke laga konosé e Tata” (Mt 11,27). Hesus a revelá ku Dios ta su Tata, pero El a bisa nos ku Dios ta nos Tata tambe. Ta asina ku nos no tin ku Dios Tata e relashon apsolutamente úniko ku ta privilegio di Hesus so.
Dios ta nos tata, no pa medio di un nasementu biológiko, ma pa medio di un relashon liber i gratuito ku Dios mes a ofresé. Relashon ku Beibel a yama: liberashon, elekshon, protekshon, guia, aliansa, adopshon i amor. Pasobra e no ta un konsepto biológiko, ni fisiológiko, e paternidat di Dios nan ta konsider’é un metáfora ku ke ekspresá solisitut, afekto, preokupashon, serkania i kariño.
Pasobra e ke ekspresá e relashon di kariño i amor, e palabra “maternidat” ta yuda tambe ekspresá e relashon asina sorprendiente di Dios ku humanidat. Por mira e ekspreshonnan ku Beibel ta usa: “ Akaso un muhé por lubidá su yu i keda sin stima e yu di su mondongo? I si e yega na lubid’é mes, Ami si nunka no ta hasié” (Is 49,15); “Manera un mama ta konsolá su yu, asina Ami tambe lo konsolá boso”.(Is 66,13). E paternidat di Dios ta un konsepto históriko, ku ta aparesé ora nos ta saminá e historia di e relashonnan di Dios ku su pueblo Israel i prinsipalmente den e historia di Hesus ku humanidat. Ta e aktitut ku Hesus tabata ekspresá den su komportashon, su moda di relashoná ku hende, su palabranan, su milagernan, su agonia i morto i su resurekshon. Einan nos ta haña e kontenido berdadero di e palabra “Tata” ora nos komprondé e relashon ku Hesus a eksperenshá ku su Tata durante su bida. bertat i dignidat. Dios ta Tata, pasobra E ta duna pordon i ta bolbe aseptá den su kas e yunan ku a bandon’É. E Tata, ku nos ta deskubrí den e historia di Hesus, ta esun ku ta kuida esnan bon, pero tambe esnan malu i e pekadónan. Hesus ta sinta na mesa ku pekadónan i marginánan pa bisa nan ku Dios ta akohé nan ku brasanan habrí. Tata ta esun ku pa medio di Hesus ta mustra un interes speshal pa esnan pober, oprimí, marginá i humiá di nos sosiedat. Dios ta Tata no pa hasi hende katibu sino yunan stimá. E nòmber mas riku ku fe kristian ta duna na Dios, no ta e nòmber Tata, sino e nòmber Amor. “Dios ta Amor i esun ku ta biba den amor ta keda den Dios i Dios ta keda den dje”. (1Hn 4,16). Nos ta yama Dios na e nòmbernan “Amor” i “Tata”, pero esei no ta nifiká ku nos bida di “yunan” i di “hende stimá” ta bira un bida sin difikultat i kontratempu. Hesus, e Yu berdadero, a topa ku su Tata den e momentu difísil di su prueba, den e agonia di e Getsemaní.
Nèt den e momentu ei Hesus a yama Dios ku e nòmber kariñoso di Abbá, “Abbá, Tata! Pa Bo tur kos ta posibel, apartá e kális aki for di mi. Pero no loke Ami ke, sino loke Abo ke”.(Mk14,36) Klabá na krus Hesus ta eksperiensha e silensio di Dios.
Rekonosé Dios komo Tata ta nifiká, aseptá, imitá Dios su paternidat (Boso ta perfekto meskos ku boso Tata selestial) ku ta libra hende, ta pordon’é, ta debolb’é su dignidat, spesialmente ora ta trata di e esnan mas marginá den sosiedat. Pero esaki ta nifiká tambe ku nos tin ku konfia semper den Dios sin reserva i ku konfiansa filial total.


text:
ORANJESTAD (AAN): Ta ora! Esaki si bo no por perde! Continuando cu e serie di pop-up cu Renaissance Aruba a bin ta ofrece na ex-Carpe Diem Restaurant, ta e momento pa haci un biahe culinario pa ciudadnan Arabe y presenta ‘Marhaba’.
Diabierna dia 20 di october y diasabra dia 21 di october Renaissance Aruba ta invitabo pa un experencia Arabe, cu lo keda completa pa belly dancers, complimentary Henna Tattoo, Cava Coffee na yegada, musica y un variacion di delicianan Arabe!
No, simplemente un ‘shoarma’, e nomber oficial ta Shawarmen y por disfruta di dje sea di lamb of galiña- combina cu su vegetal, saus di garlic, batata y mas. Sali for di e zona di comfortabilidat y purba un Kofta, esaki ta carni mula cu aros y yoghurt- of e Fish Harra, un filet di pisca cu saus pica riba un pita. Tambe tin e Chicken Kabsa, cu ta e roasted chicken, cu aros basmati y un mescla di ingrediente Arabe.
Mas tradicional? Purba e Shisk Tawouk, cu ta e grilled skewer y e ya popular Shisk Kebab cu ta e Beef Skewer.
E menu ta reparti den, platonan friu manera e Hummus, Tabouleh (salada) tambe platonan cayente manera e dushi Falafel, Sojouk (beef sausage), Batata Harra (spicy fried potatoes) y finalmente e platonan principal ya menciona. Claro, tin dessert y ta recomenda e Baklava (filo, nuts sweet.)!
Diabierna y Diasabra lo habri ‘Marhaba’ for di 12’or di merdia pa lunch te cu 10or di anochi. E chefnan di Renaissance lo presenta un combinacion di diferente delicia Arabe. ‘Marhaba’ cu en realidad ta un saludo y ta nifica ‘hallo’ lo ta situa na e localidad ya di custumber, dilanti di Renaissance Mall na ex-Carpe Diem Restaurant. Reservacion no ta necesario.


text:
E prome porta avion di fabricacion Chines a sali for di e waf di Dalian, den e provincia nororiental Chines di Liaoning. Esaki ta pa e por realisa pruebanan riba lama diadomingo parti mainta.
Esaki ta bira e di dos portaavion di e pais.
E pruebanan marino lo prueba e fiabiliad y stabilidad di e sistema di energia di e barco y otro ekiponan.
E construccion di e portaavion a bay segun plannan elabora for di april aña pasa. E pruebanan di resolucion di problema a wordo completa, como tambe e ekipamiento pa asina prepara e portaavion aki pa e mision di prueba riba lama.
Fuente: BBC


text:
AHATA ta haci diferente proyecto pa comunidad anto specificamente na aña pasa a bay na MariStella pa yuda cu un proyecto pa verf e cambernan anto a topa cu Sra. Marita, cu ta e manager di MariStella. Tabata tin un area basta grandi cu hopi potencial y cu soño di Sra. Marita tabata pa e espacio aki bira un plasa. Sra. Vanessa Rasmussen ta splica mas di e proyecto.
Plasa Ambiente ta e nomber cu Sra. Marita a duna na e luga cu ayudo di AHATA caminda cu nan a cuminsa nivela e tereno y instala yerba artificial. Pero ora nan a caba cu esey, a keda pensa riba kico mas nan por aporta riba espacio aki siendo cu e yerba t’ey pa e hende grandi por cana y no bay trompica. Pero tabata falta sombra, tabata falta stoel ya cu literalmente tabata tin solamente 4 stoel di palo di 20 aña pasa.
AHATA a bay pidi ayudo na Divi Resosrts, cu su manager Sr. Alex Nieuwmeyer, Marin Bijl y Jamaal Salomon. Nan a duna un man cu e proyecto na MariStella. Nan a instala palapanan, sombra y tambe e mueblenan di out door. Tur esaki a wordo instala riba e plasa pa asina hende grandi por enjoy di un brisa fresco den e bunita plasa aki y por sosega nan mente. Tambe asina ey MariStella tambe por organisa eventonan pa recauda fondo y cu e plasa aki ta posibel.
Ora cu Divi a caba na instala e palapanan y e mueblenan, a tuma contacto cu e compania Art & Design cu a traha un bunita sign na e entrada di Plasa Ambiente. Asina tambe por bisa cu e proyecto en conhunto cu AHATA tambe como un team work, segun Sra. Vanessa Rasmussen, di AHATA a señala.


text:
Segun dr Gerrit Croes, presidente di MEP, no ta prome biaha cu un persona a perde su bida pa via di negligencia medico Ta di lamenta cu un biaha mas un persona a perde su bida pa via di un mal maneho, tanto na personal medico como esun di hospital. Ta basta tempo atras e personal encarga cu e MRI di hospital a informa, na tempo y debidamente, na e director y e Raad van Bestuur (RvB) di hospital di e lamentabel estado di e aparato di MRI. Cu fecha y un bon splicacion tecnico a mustra cu e aparato di MRI lo no ta disponibel mas pa atende cu e cantidad di pashentnan cu ta acudi tur dia pa haci e test aki. Ta di lamenta cu a pone como solucion na e problema pa bin cu un mobile MRI pa cumpli cu e demanda te ora cu e MRI nobo wordo instala.
Problema di MRI
Pero kico tabata e posicion di director y RvB? Warda te ora e MRI nobo wordo instala, lagando henter e poblacion di Aruba sin e posibilidad pa haci e e test aki, cu manera nos por a mira recientemente, a afecta y de facto a costa bida di un persona. Analisando esaki nos por conclui cu director di hospital hunto cu RvB y e minister di salud tabata na altura, di e problema di MRI y cu e lo no funciona pa tal fecha y durante un periodo largo, lagando e pueblo di Aruba sin proteccion pa falta di un MRI. Cu a pesar cu un alternativa a wordo poni riba mesa, esta di trece un mobile MRI pa cumpli cu e demanda y pa no causa mas gasto na hospital y cual gasto tabata e unico preocupacion di e director y e ministro, lubidando cu bida di hende ta hopi mas importante, a keda sin haci nada y warda te ora e otro MRI wordo instala!
Secreto medicoAwe nos por scucha di e director mes con e ta trece publicamente secreto medico di e pashent dilanti pa purba di scapa su peyeho debi na e mal maneho aki. Pa nos cu ta medico y cu ministro di salud tambe ta medico, secreto medico ta sumamente importante y relevante na momento di duna cierto informacion di personanan cu cierto malesa. Director di hospital a actua incorecto den esaki y e ta un motibo basta serio pa duna honor na su mes y pidi su retiro per direct! Como funcionario di hospital bo tabata na altura di e caso aki y bo no a haci nada. Bo a gamble cu e situacion y awe un persona a paga e consecuencia. Bisa mi si esaki no ta motibo suficiente pa investiga y condena e acto aki?
Mehora servicio medico
Esnan encarga cu direccion di hospital y e servicio di urgencia mester reevalua esaki y pone prioridad pa trece mediconan capaz y cu SI por atende cu casonan di emergencia.No ta promer biaha cu un persona a perde su bida pa via di negligencia medico y nunca nada ta sali afo. E momento a yega pa pone un paro na esaki y mehora e servicio medico.Ta di lamenta cu e director mes ta participe na esaki. Sr. Cilie, duna honor na bo mes y pidi bo retiro awe mes. Un hospital mester ta bon equipa berdad, pero bo personal tambe mester ta bon prepara pa duna e cuido y aki e mediconan encarga cu e atencion di e pashent a faya barbaramente. Mi ta spera cu esaki lo ta e ultimo caso y cu e coreccion necesario wordo tuma. Ta varios caso a tuma lugar cu te dia di awe no tin claridad riba nan, lagando hopi di desea di e servicio di emergencia di hospital. E momento a yega pa actua y pone e ser humano central y esun cu no por, laga espacio pa otro si haciele.


text:
MERKA — Floyd Mayweather i Manny Pacquaio ta ketu bai den notisia, kasi un siman despues di e pelea entre nan dos. Ta parse ku despues di e pelea tin mas notisia riba e bòksdónan ku promé ku e pelea siman pasa.
Despues ku Floyd Mayweather a bisa algun dia pasa ku e ta interesá den un revancha ku Pacqiuao, awor e bòksdó a kambia di idea. Den un entrevista ku kanal di televishon Showtime Mayweather a bisa ku e no ta interesá den un revancha ku Pacquiao.
E entrevista ku Showtime a keda hasi djamars anochi i lo keda transmití djasabra pa e kanal. Mayweather a rekonosé ku anteriormente e la bisa ESPN ku e ta interesá den un revancha.
“Mi a kambia di idea,” Mayweather a bisa. “Na e momentunan aki, mi no ta interesá den un revancha, paso Pacquaio ta un mal pèrdèdó i e ta un kobarde … Si bo a pèrdè, aseptá bo derota i bisa, ‘Mayweather, bo tabata e mihó bringadó.'”
Tambe Mayweather a bisa ku e no ta kere ku e leshon na Pacquiao su skouder tabata e problema den e pelea.
“Èksküs, èksküs, èksküs,” Mayweather a bisa.
Segun Mayweather, Pacquiao tabata lihé. “Su man robes tabata lihé. Su man drechi tabata lihé i e tabata tira ambos lihé i ku forsa. Mi no ta kere e asuntu di leshon ey anto mi no ke pa e públiko tampoko kere e kos ey.”
Mas aleu Mayweather a sugerí pa Pacquaio bringa, no kontra dje, pero si riba su kartelera na sèptèmber próksimo. Segun Mayweather, esei ta un bon manera pa nan tur dos gana sèn
Banda di Mayweather i Pacquiao bòkseo ta kontinua mañan ora den e pelea estelar Canelo Alvarez enfrentá James Kirkland. Tambe den e pelea ko-estelar lo tin Humberto Soto kontra Joseph Diaz. Segun Oscar de la Hoya di Golden Boy Promotions, den peleanan estelar di mañan lo tin mas akshon ku e pelea di siman pasa entre Pacquiao i Mayweather.


text:
Durante e ultimo siman a tene un otro sesion di patruyahe.
Na momento cu topa cu aglomeracion di hende na altura di luganan conoci manera Manuelitos, Hotel Bacarat (cera), casnan di pueblo di Noord, Madiki, Seroe Patrishi un biaha mas a bay cu man duro pa cu esaki.
Establecimentonan manera Lekker, De Olde Molen y Cas Casuela, a wordo controla y a zorg pa despues di orario di ceramento, pa tur hende busca nan caminda pa cas mas pronto posibel.
Aglomeracion na Eagle Beach
A hala atencion di tur e gruponan cu ta aglomera den oranan di anochi na altura di Eagle Beach y tabata para bebe bebidanan alcoholico y toca musica duro a wordo cori for di e luga. Y personanan cu tabata tin sospecho di tin algo ilegal ariba nan, a wordo listra. E gruponan ta keda banda di beach te den oranan laat di anochi tocando muziek na un volumen halto. Te cu 11 or musica cu volumen abao ta wordo tolera.
Aglomeracion ariba Parkeerplaats di The Village
A hala atencio di tur grupo cu den oranan di anochi ta aglomera ariba e parkeerplaat di The Village, cu tabata bebiendo bebidanan alcoholico y nan a wordo cori for di e luga. Y personanan cu tabata tin sospecho di tin algo ilegal ariba nan, a wordo listra.
Dentencion B den caso di viola ley di Droga
Diamars 10 april pa mas o menos 11 or y 15, durante un patruya di rutina ta bin topa cu’n auto Nissan March, color zilver, para dilanti di Centro Deportivo Betico Croes. A bay over na contol di e papelnan di seguro y nummerplaat. A pidi e chauffeur pa mustra e comprobante di pago di nummerplaat, cual chauffeur no a cumpli cu e peticion. Abao riba vloer di e auto e polis a wak un plastic chikito cu substancia parecido na marihuana. A pidi e chauffuer pa baha for di auto. Durante listramento a bin haya un total di 16 sakito di marihuana mas, haciendo e total na 17. A tuma e sakitonan aki den beslag y a bay over na detencion di B., naci na Hulanda na 1990, relaciona cu violacion di articulo 4 di Landsverordening Verdovende Middelen.
Detencion V relaciona cu violacion ley di Droga
Diahuebs 13 di april 2018, pa mas o menos 9 or y 45 di anochi, durante un patruyahe di rutina, ta tuma nota di un KIA Cerato para den e parkeerplaats di ATA. E dos portanan banda robes tabata habri y na e momento ey tabata tin un homber ta haciendo su necesidad. A acerca e cabayero aki pa dun’e un boet. Mientras cu un di e oficialnan tabata papiando cu e cabayero, e ta tuma nota di un mashin di mula marihuana buta ariba e console, cu un sakito di plastic cu un cantidad di substancia parecido na marihuana. A bay over na detencion di V, naci na Aruba na 1993 pa violacion di e ley di droga.
Accion en conhutno di Atraco Team na Papaya
Diasabra 14 di april, 2018 den un cas na Papaya, personal di Atraco Team a drenta e cas pa detene e sospechos J.K. cual detencion a wordo pidi door di fiscal. A topa cu e sospechoso na cas y a bay over na su detencion. Tambe a encontra un pistool di airsoft. Esaki a wordo tuma den beslag pa mas investigacion.
Na e sitio polisnan ta bin topa cu N, naci na Venezuela na 1978 y D. naci na Venezuela na 1977. Nan a declara cu nan a yega Aruba como turista y a dicidi di keda atrĂ¡s. Nan a keda deteni pa violacion di e ley di LTU y a traspasa pa personal di IASA.
Tambe polisnan a haci nan spotcheck na diferente sitio”
A controla varios auto, y a haya cantidadnan chikito di marihuana, sakitonan di cocaina, algun piedra, cuchiu, mashin di mula marihuana cualnan a wordo tuma den beslag.
Resumen di siman: Siman 15, periodo 9 april te cu 15 april 2018.
A tene un total di 117 control y a haci 12 detencion, di cual 2 ta pa violacion di ley di LTU.


text:
ORANJESTAD (AAN): Algun dia pasa un homber cu a drenta den un cas na Hulanda pa horta, a haya su mes den un confrontacion cu e dos habitantenan di e cas.
Durante e pelea cu a tuma lugar, e ladron a perde su bida.
E asunto aki a lanta basta discusion na Hulanda y Aruba tambe, pasobra algun tempo atras a bin un adaptacion di ley pa Aruba cu ta conta pa Hulanda tambe, cu ta bisa cu bo por uza algun forza contra un persona cu drenta bo cas cu intencionnan malo, pa defende bo famia y bo propiedad.
Na Hulanda despues cu a constata morto di e ladron, e pareha cu ta biba den e cas mester a bay warda di polis unda lo worde determina si nan lo worde persigui penalmente of no.
Antes e ley tabata asina cu si un hende drenta bo cas cu intencionnan menos bon y bo maltrata of mata e persona aki, bo ta worde deteni mesora y bo ta worde persigui penalmente.
E cambio di ley ta pone cu den e mesun caso bo no ta worde deteni mesora.
Autoridadnan a base di e situacion y circumstancianan tin cu determina si bo ta bay worde deteni y persigui of no.
Ministerio Publico di Aruba mes a trece dilanti sinembargo cu hopi hende ta mal interpreta e ley.
Tin hende cu ta kere cu e ley ta pone cu awor si un hende bin horta den bo cas y bo mata e persona, bo no ta bay worde persigui penalmente.
Esey no ta berdad.
Investigacion di e autoridadnan ta bay determina si e forza cu bo a uza contra e persona tabata necesario of no.
Nan mester por determina si berdad bo a actua den defensa propio.
Na Hulanda e ley ta mescos.
Despues di e incidente na Hulanda unda cu e ladron a worde mata, un di e habitantenan di e cas mester a worde transporta pa hospital prome, door cu e tabata tin algun herida na su curpa.
Esaki quizas lo yuda den su caso, pa mustra cu e forza cu el a uza tabata necesario pa proteha su mes y su pareha.
Prensa Hulandes a papia cu algun di e bisiñanan di e pareha y nan a bisa cu e hendenan ta hende hopi trankil.
Tur hende cu a papia cu prensa tabata di opinion cu e hendenan aki a actua na un manera corecto.
Nan a bisa cu hendenan mester keda cu nan mannan for di propiedad y pertenencianan di otro hende.
Algun a bisa den direccion di e ladron difunto: “Eigen schuld, dikke bult”.


text:
Palu di funchi
Palu di funchi ta un palu trahá for di un palu di karawara. E palu akí ta mas òf ménos 30 pa 40 sèntimeter largu i 5 sèntimeter diki. Nèt na mitar e ta wòrdu kòrtá mas plat (2 sèntimeter). E banda diki bo ta tene den bo man i ku e banda plat bo ta hala funchi.
- Origin Recipe Curacao
- Ingredients
- 4 kòpi di ariña di funchi
- 1 kuchara di kome kuné di zeta
- ½ telep di salu
- ½ liter di awa
Pone mei liter di awa na kandela. Promé ku e awa keinta ta pone dos kòpi di ariña, e kuchara di zeta i salu. Drei tur e ingredientenan aki bon pa tur pipita kita i ta lagé tota pa 15 minüt. Despues ta basha e otro dos kòpinan di ariña i lag'é tota pa 15 minüt mas. Ora ta asina leu nos ta hala e funchi ku sea e palu di funchi òf kuchara di palu. Nos por saké ku kòpi í sirbié ku diferente kuminda.


text:
ORANJESTAD – E postura di douaneronan caminda cu a pone trabou abou ta causando hopi problema pa henter comunidad. Asina e gremio comercial Camara di comercio (KvK) a bisa diabierna, un dia despues e accion cortico di douane di diahuebs. Kvk ta e di dos gremio cu ta reacciona riba e tema, despues cu ATIA tabata e prome pa haci tal un dia prome. E problema tabata cu e convenio firma entre Douane y Gobierno anterior pa drenta na vigor 1 di januari e aña aki no a wordo cumpli y esaki a crea un disgusto cerca Douane cu a expresa esaki via nan sindicato. Di banda di Gobierno a sali e declaracion cu nan mester tempo pa por actualisa riba e tema.
REACCION
Camara di Comercio y Industria di Aruba (KvK) por compronde nan disgusto pero ta sigur cu tin formanan mas acceptabel pa protesta sin mester di costa henter e pais miyones di benta perdi, productonan vegetal cu ta core risico di daña pa retraso y cu pueblo tin cu bira victima di no por ricibi su mercancianan procedente di exterior.
RESPONSABILIDAD
KvK ta urgi e sindicato y lidernan laboral di Douane pa nan tene mas responsabilidad den nan accionnan y corda kico ta e consecuencia. No mester neglisha y core riesgo pa no permiti remedi y otro ekiponan medico di pasa via nos waf y aeropuerto. Escasez di remedinan special por costa bida di hende. Ta un prijs halto pa mester carga cune y KvK sigur no ta para tras di esaki. “ Nos kier ilustra y ta spera cu e ta duidelijk cu e manera di protesta aki ta causa daño na nos comunidad y esaki ta algo cu ningun hende por hustifica y pesey ta pidi consideracion pa e consequencia cu e por crea” e comunicado ta bisa. KvK lo reuni cu e sindicato di Douane y Gobierno pa discuti e punto aki y asina haya claridad di nan banda y lo pone urgencia pa asina normalisa e situacion bek.
ORANJESTAD - Sr. Mario Alcaldo Croes – mihor conoci como Aiky Croes a pasa su gasoline dealership di Savaneta pa su ruman homber Rudy Croes. Durante un evento recien, FMSA a reconoce e dos personanan aki den un ceremonia special. Sr. Croes a inicia su carera den Colony na an?a 1960, como empleado di e gas stacion di su tata Sr. Francisco C. Croes y por ultimo como dealer di e stacion di gasolin na Savaneta, awor conoci como Citgo Savaneta. Un carera di 58 an?a cu seguramente ta di admira. Na mes un momento, FMSA a reconoce Sra. Elva Croes-Tromp—mihor conoci como Sra. Elsa Croes casa di Sr. Aiky Croes, pa su an?anan di servicio na e stacion di gasolin di Savaneta. Sra. Croes a traha 53 an?a na e dealership di famia Croes, el a cuminsa su carera como empleada y despues como accountant di e dealership.
ORANJESTAD -Recientemente Office Systems Aruba a keda completamente cla cu entrega di muebles di skol y tambe tur equipo pa gymzaal na Prinses Amalia Basisschool na Sero Blanco. Tur muebles y equipo di gymzaal a bin di Europa y ta di un calidad duradero. Como cu e instalacion di e gymzaal ta algo hopi specialisa Office Systems Aruba a haci esaki conhuntamente cu un experto di e fabrica pa asina garantiza un bon trabao y seguridad di e muchanan cu ta bai haci uso di e instalacionnan nobo di gymnastiek cu tin.
(ADVERTORIAL)
ORANJESTAD - Lotto, E Loteria di Aruba a entrega un otro premio di 12.500 florin, di e wega Zodiac Merdia, na Maria cu a hunga su numbernan di suerte, 1010 cu signo Libra, na Indio Stewart Lottery San Nicolas. Masha pabien na e feliz ganadora.
ORANJESTAD – E carta di e colegio di supervision financiero CAFT pa haya ‘mas informacion’ riba e nota di cambio di e presupuesto 2018 a bira publico dialuna. Inicialmente a kere cu esaki tabata e conseho di CAFT pa cu e presupuesto y cu esaki a lek caba, siendo cu e mester a keda publica te dia 1 di juni proximo. Pero ta trata e carta otro cu pregunta riba e nota di cambio. Den e carta aki, CAFT ta (mescos cu el a bin ta haci cu otro gobiernonan) pidi e gobierno na turno, pa mas informacion. Pa loke ta e conseho mes riba e presupuesto, gobierno den un comunicado diaranson (manera cu NoticiaCla a raporta caba) a sigura cu esaki no ta uno negativo, pero e referi na e puntonan (algun di nan menciona den e conseho aki) pa tene cuenta cune.
ORANJESTAD -E sorteonan di merdia cu e weganan di 4 cifra di Lotto, ta permiti cu hopi mas hungado tin mas chens pa gana. E hungadonan cu gana por pasa cobra nan premio mesun dia ainda na oficina principal di Lotto na Oranjestad. Esaki ta netamente locual a pasa durante e sorteo di merdia riba 2 di mei.


text:
WASHINGTON/CARACAS (Reuters) – Merca a impone sancion contra 3 Venezolano y 20 compania pa actividadnan narcotrafico, purbando di pone presion riba presidente Venezolano Nicolas Maduro. Nan lo ta violando e asina yama Foreign Narcotics Kingpin Designation Act (Kingpin Act). Ta trata di Pedro Luis Martin Olivares (Martin), Walter Alexander Del Nogal Marquez (Del Nogal) Y Mario Antonio Rodriguez Espinoza (Rodriguez) cu segun Merca, a asisti, provee financieramente of tecnicamente proviendo producto of servicio den sosten cu traficacion di droga internacional. Ademas a designa 20 compania na (16 na Venezuela y 4 na Panama) cu ta sea opera of controla pa e tres individuonan. “Nos lo nenga oficialnan di e regimen corupto Venezolano aceso na e sistema financiero Mericiano, mientras cu nos ta traha cu partnernan internacional pa sostene e pueblo Venezolano den restora e democracia y prosperidad”. Asina vice presidente Mericano Mike Pence a bisa, for di minister di Finansa Steven Mnuchin.
CARACAS (AP) — E aerolinea Venezolano Santa Bárbara Airlines a anuncia diahuebs ultimo cu nan ta para nan operacion definitivamente, afecta pa un crisis severo financiero cu a obliga nan pa reduci nan destinonan internacional drasticamente.
WASHINGTON – Gobierno Mericano a menciona 5 pais Caribense como ‘paisnan di mayor productor di droga illegal y of paisnan di transito” den su ultimo State Department International Narcotics Control Strategy Report pa 2018. E paisnan menciona ta Jamaica, Republica Dominicano, Bahamas, Belize y Haiti. Pa por ta riba e ‘lista aki’, e pais mester tin por lo menos 1.000 hectarea of mas di produccion di droga cultiva of cosecha pa aña, of mester tin 5 mil hectarea of mas di cultivacion illegal di Cannabis of a cosecha esaki den un aña.
SINGAPORE- Un mucha a hera muri di un alergia di pinda, riba un buelo di Aruba pa New York recientemente. Tabata den un relato cu e aerolinea Singapore Airlines a raporta, a haci mencion di e caso di Aruba. Singapore Airlines a bisa dialuna cu nan a stop di parti pinda como un snack abordo di nan buelonan. Un di e motibonan ta entre otro cu riba un buelo di Aruba pa New York riba American Airlines un mucha a hera muri di un atake alergico di pinda. E la saca, su wowonan a hinca y e no por a papia drechi. Pa loke ta Singapore Airlines mes, un criatura a sufri un atake alergico pa e mesun motibo, y asina tin mas relato. Otro aerolineanan tambe a stop di sirbi pinda. Quantas, Air New Zealand y British Airways tambe a stop. Di otro banda, a sigui si cu otro snacks manera cashews, macadamias y almendras ta sigui.
MIAMI/ORANJESTAD – Autoridad di Aruba (polis) tabata parti di un operacion internacional cu a logra libera 350 victima di traficacion di hende. Ta trata di un operacion den 13 pais Caribense y Latino Americano cu a tuma lugar recientemente. For di fuentenan di Aruba, NoticiaCla a compronde cu polis di Aruba tabata ‘envolvi den planeamento y ehecucion di e accion’. Mas informacion no por a duna. Awe Interpol oficialmente a publica e relato riba e accion cu a tuma lugar algun siman atras. E ACCION
MIAMI – E liña crucero Princess Cruises a inclui e destinacion Aruba den su itinerario pa un crusero mundial cu ta bishita 42 destinacion den 111 dia. E biahe aki a keda anuncia e siman aki, y ta cuminsa na 2020. Un punto interesante ta cu durante e biahe aki lo corta e equator 4 diferente biaha. E crusero lo inicia na Ft Lauderdale, sigui pa Aruba, Hawaii, Tahiti, Australia, Singapore, Thailand, Maldives, Zanzibar, South Africa, y Brazil, djis pa menciona algun. Pues un crusero cu a pasa 42 destinacion, 26 pais den 5 continente. Pa loke ta distancia, e lo biaha 34.287 miya nautico den 111 dia.


text:
DEN HAAG – Personal di Gabinete di Minister Plenipotenciario y di ATA Europa a tene awe 24 di januari, na antesala di Dia di Betico, un ceremonia pa recorda e fecha natalicio di Sr. Gilberto Françoise “Betico” Croes, politico y estadista Arubiano. Minister Plenipotenciario Guillfred Besaril y director di ATA Europa Tirso Tromp a pone un flor na e busto di Betico Croes. E ceremonia cu a keda transmito live via di Facebook a termina cu cantamento di nos himno nacional ‘Aruba Dushi Tera’. Potretnan ta cortesia di Cas di Aruba.
DEN HAAG – E consul general nobo di Venezuela apunta pa Aruba Carlos Mata Figueroa ta keda vigente. “Mi no ta mira motibo pa revoca mi decision (pa reconoce e consul Mata Figueroa)” Stef Blok, minister Hulandes pa relacionnan Exterior a contesta dos parlamentario Hulandes Raymond de Roon y Machiel de Graaf (ambos PVV) awe. Tabata den un carta recien cu dos parlamentarionan menciona, a cuestiona e reconocemento di gobierno di Reino Hulandes pa Mata Figueroa bira e proximo consul di Venezuela na Aruba debi na supuesto lasonan criminal. Un corant Hulandes a tilda e persona te hasta di ta un baron di droga. Basa riba informacion ey, e preguntanan a keda manda na e mandatario Hulandes.
DEN HAAG/ORANJESTAD – Prome minister di Aruba Evelyn Wever Croes ta haya e postura di Hulanda relaciona cu e migracion Venezolano pa islanan ABC ‘indiferente y irritante’. Asina e corant Hulandes NRC Handelsblad ta cita un combersacion cu e prome mandatario di Aruba den su edicion di diabierna. Segun Wever a declara na e corant, Aruba no mester conta cu ayudo di Hulanda pa cu refugio di e Venezolanonan. “Hulanda no kier yuda nos cu esaki. Tur cos tin un prijs. Solamente di e ministerio di defensa nos ta haya ayudo logistico” Wever a sigui bisa. Segun e corant, e prome mandatario ta tene cuenta cu un influx massal di Venezolano (pa Aruba) despues di e eleccion.
DEN HAAG – Parlamentarionan Hulandes ta cuestiona nombracion di e consul Venezolano nobo Carlos Figueroa pa Aruba. E miembronan di Tweede Kamer Raymond de Roon y Machiel de Graaf (ambos PVV) a manda un serie di pregunta na minister Hulandes di relacionnan exterior Stef Blok riba e tema, refiriendo na un articulo den un corant Hulandes cu ta referi na e proximo consul como un baron di droga.
DEN HAAG – E proximo paso pa bringa e caso di e Arubiano Mitch Henriquez (EFM) lo ta sea october of november di e aña aki. Ruman muher di Henriquez, Lila a informa cu pa e tempo ey e caso di apelacion lo mester cuminsa pero cu un ‘regiezitting’. Manera ta conoci, e caso pa sentencia e polisnan culpabel di e morto di Henriquez, a tuma lugar mas tempran e aña aki y e famia di Henriquez no a keda contento cu e sentencia y a apela esaki.
AMSTERDAM – Awe den Reino Hulandes ta dia cu ta conmemora tur esnan cu a fayece den di dos guera mundial. E conmemoracion nacional lo sosode awe riba Dam na Amsterdam, unda cu Rey Willem Alexander, Reina Maxima y prome minister Mark Rutte lo atende. Aruba su minister plenipotenciario Guilfred Besaril tambe lo ta presente, mescos cu e ministernan plenipotenciario di Corsou Eunice Eisden y di St Maarten Hasani Ellis. Lo tin discurso y despues 2 minuut di silencio. Na Aruba lo tin un ceremonia pa 5:30 na Adriaan Lacle Boulevard. NOTA; E potret ta dia aña 2014.
DEN HAAG – Gobierno Hulandes ta comparti preocupacion di miembro di Tweede Kamer di Hulanda Andre Bosman riba e situacion financiero di pais Aruba. Asina secretario di estado Hulandes Raymond Knops ta contesta e politico Hulandes den un carta di varios pregunta y contesta dialuna ultimo. “ Mi ta comparti e estado di finanza di Aruba, particularmente e debe halto di gobierno cu mester keda reduci, y cu gobierno no tin un presupuesto multiannual balansa”. Knops ta referi na un combersacion cu e tabatin cu minister di finanza Xiomara Ruiz Maduro di maart ultimo, unda cu e la informa e mandatario di Aruba di su preocupacion. Ademas Knops a confirma cu Hulanda ta hibando discusion cu Aruba riba normalizacion di un forma di supervision financiero despues di 2018. Esaki pasobra pa ley, e poder di CAFT ( y e ley LAFT) ta stop di existi. E intencion segun Knops ta pa logra un finanza duradero di pais Aruba y e reduccion di e debe di gobierno.


text:
Surf & Mail Add-on
Bo ta desea di disfruta di data high speed LTE riba bo telefon? Facebook, Whatsapp y stream music cu Surf & Mail Add-on, pa unicamente Afl. 49,- riba bo Pakete di Postpaid Regular.
SMS Bundle Add-on
Adicto na texting? Anto scoge un di nos Add-ons conveniente pa SMS Bundle pa bo Pakete di Postpaid Regular. Bundle ta cuminsa na Afl. 3,- caba pa 25 SMS adicional.
Y mas grandi bo SMS Bundle ta, mas abau bo costo pa cada SMS.
All U Can Talk Add-on
Yama y SMS durante anochi den siman y weekend pa un tarifa abau. Pa Afl. 35,- adicional pa luna, bo por goza di yamada ilimita pa otro usuario di telefon celular riba red di SETAR di 8.00 pm te 7.00 am. Y bo ta ricibi un adicional 50 SMS pa luna.
Bo a yega bo limite di data caba?
Pa Afl. 10,- bo por ordo 1 GB di data adicional, cuanto biaha cu bo ta desea, te fin di luna.
Yama *123# riba bo telefon of bay na MiSETAR.
Scoge un Smartphone
Preguntanan frecuentemente haci relaciona cu Celular
Lesa e instruccionnan cu a bin cu bo Smartphone. Si ainda bo mester ayudo pa configura bo aparato nobo, djis yama na nos SETAR Store y nos personal lo ta contento di yuda bo. Esaki lo costa un minimo di Afl. 25,-. Bo por spaar tempo dor di haci un cita di antemano aki.
Pa mira bo credito cu a resta por fabor yama *123# y sigui e menu
Bo por haci esaki dor di yama*123# riba bo celular y sigui e menu.
Con e ta traha?
Tin dos tarifa pa data bundle: un tarifa 'in-bundle' y un 'out-of-bundle'. Tin un tarifa fiho pa e in-bundle. Si bo surpasa esaki, un tarifa di out-of-bundle di of Afl. 2,- pa cada MB lo ta aplicabel
Kico ta pasa ora mi surpasa mi cantidad permiti di MB den mi pakete?
Pa cada MB adicional pafo di bo bundle, bo ta paga Afl. 2,-. Naturalmente, bo por semper cumpra un bundle nobo. Esaki lo cuminsa riba e dia cu bo activa esaki. E validez di e bundle por varia di 1, 2, 3, 7, 14 te 30 dia (of te cu e cantidad maximo di MB cu bo uza). Esaki ta depende di e tipo di bundle cu bo scoge. Bo por renoba bo bundle te cu 2 ora promer cu e vence.
Contact
Mester ayudo?
- Yama celular helpdesk: 139


text:
ORANJESTAD− Cruz Cora Aruba kier comunica na tur cu kier yuda cu e damnificadonan na isla ruman, St. Maarten, lo siguiente. Nederlandse Rode Kruis, Cruz Cora Aruba y Krus Kora Korsou ta uni den un mision na St. Maarten y ya pa un siman caba ta organizando gruponan di voluntario cu ya caba ta na St. Maarten of na caminda pa por yuda cu e damnificadonan. Trabounan di Rode Kruis ta encera te cu e momentonan aki, Assessment (sondeo) di e pais afecta, asisti den e shelters, distribucion di awa, un post na Airport SXM, ta yuda na e Helpdesk y Tracing the Missing entre otro.
Na momento cu e Assessment ta completo, lo e ora tin un mihor idea kico ta loke ta e plan di accion. Pa e motibo aki, kier pidi comprencion tambe di comunidad ya cu aworaki ta enfocando riba ayudo basico y di prome auxilio. Y percura pa structura tur accion na su momento teniendo na cuenta logistica.
Comunidad por aporta na e mision aki cu un donacion pa yuda cubri tur gasto di transporte, seguro, compra di productonan di necesidad, material di prome auxilio, awa, tent y tur loke tin mester pa por asisti na isla ruman dor di deposita riba nos cuenta di emergencia:
Aruba Bank # 038.401.0390
Caribbean Mercantile Bank # 641.733.07
Cruz Cora Aruba NO ta aceptando paña y tampoco ta hiba pakete personal
St. Maarten. Awor aki ya tin un inventario grandi di paña disponibel.
Si toch kier yuda di otro forma, por haci esaki entregando e siguiente productonan si mantene na e reglanan stipula. Esaki por wordo entrega na Cruz Cora Aruba, Pedro Gallegostraat 14, Dakota entre 9am – 2pm.Producto di bleki cu no ta caduca den e proximo 6 luna Aros Lechi cu no ta caduca den e proximo 6 luna Ensure cu no ta caduca den e proximo 6 luna Pampers Producto di hygiene personal Vitamina C E productonan mester bin den e caha habri!
De antemano, Cruz Cora Aruba kier gradici tur cu ta yamando pa aporta di un of otro manera, y ta spera cu por compronde e trabou di Cruz Cora na e momento aki.
Pa mas informacion, por tuma contacto cu nos na tel. 582-2219
ORANJESTAD – Dia 25 di mei a celebra Dia Internacional di Biodiversidad. E aña aki ta recorda cu 25 aña pasa, durante un congreso di biodiversidad, cu internacionalmente a establece 3 meta riba e tereno aki. Nan ta, conservacion di biodiversidad rond mundo, su uzo mester ta sostenibel y mester haci uzo di su beneficio na un manera igual y responsabel.
ORANJESTAD - Awe mainta durante trabounan riba Watty Vos Boulevard, contratistanan di Setar a causa daño riba cable principal di cable tv y internet. E ddaño na e cabel principal, a causa un storing riba e servicio di internet y cable. Esaki a pone, cu varios bario na Aruba ta sin señal di cable y of internet. Barionan manera Pos Chikito, Sabana Basora, Savaneta, Rooi Koochi, y Brazil a keda afecta. E situacion aki lo dura algún ora prome cu por repara e dañonan prome cu por duna servicio bek.
ORANJESTAD – Trahadornan di AMC Unicon awe mainta a pone trabou abou. Segun e presidente di e sindicato STA, Diego de Cuba a splica NoticiaCla, e gerencia no ta cumpliendo cu palabracionnan haci algun luna atras. Parti di ekipo, no ta na ordo, parti den protocol cu no ta pagando, autonan cu no ta den bon estado, falta di pago di prima di peliger, y mucho mas. Como tal a dicidi di pone trabou abou pa un ora awe mainta pa haya atencion di e gerencia y pa wak si por remedia tur e inquietudnan cu a keda menciona awe mainta durante a accion.
ORANJESTAD - Aña pasa den luna di mei United Dogs Aruba Foundation tawata tin nan prome campaña di sterilisacion pa cachonan riba caya cu a tuma luga na Carnaval Village. Cu sosten di gobierno y apoyo di hopi voluntario di Aruba y di exterior a sterilisa aña pasa un totaal di 325 cacho y poeshi cu a wordo recogi for di e barionan pariba di brug.
ORANJESTAD - Awemainta empleadonan di Caribbean Palm Village Resort a bay den accion di 9.30 pa 10.30 pa mustra nan malcontento cu gerencia. Segun e sindicato STA, desde juli 2017 sindicato STA a manda carta cu peticion pa cu e renobacion di e CAO. " Gerencia a keda bira rond y awe nos ta 24 di mei 2018 " Diego de Cuba a bisa. Ayera gerencia di e hotel a tene reunion cu e empleadonan y a sinta gaña nan monton di cos segun de Cuba, y tira tur culpa riba STA. Anochi trahadornan rabia a reuni cu nan sindicato y nan a bisa ta basta na e abuso nan aki.
ORANJESTAD – E causa di e blackout di 11 di mei ultimo ta un defecto den e conexion di cabel cu ta bay pa generador di turbina 6. Esey ta resultado di e investigacion di WEB Aruba cual entretanto a keda cla. E defecto di kabel a trigger e sistema di proteccion di e generador, cu consecuencia cu esaki a stop di funciona. Generador di turbina 6 tawata regla e frecuencia pa por cumpli cu e demanda cu tawatin na e momento ey. E otro motornan, generador y turbinanan a purba carga e demanda pero no tawatin suficiente reserva, cual a conduci na interupcion total. Un sistema inteligente di maneho di planta, den futuro lo trece un suministro mas stabil y maneho mas rapido ora di blackout.


text:
ORANJESTAD – Tin un cantidad di number di aspectonan individual den baseball moderno cu por dicidi un wega. Awe diamars ta duna inicia na e di 113 edicion di e clasico mundial di baseball, e “World Series” y pa prome biaha despues di 47 anja dos ekipo cu mas di 100 wega gana durante temporada regular lo batalla ariba e escenario mas grandi di baseball na mundo.
Dodgers tawatin mester di solamente 5 wega pa a derota e ekipo di Chicago Cubs durante e National League Championship Series, mientras cu Houston Astros mester a batalla contra di Didi Gregorius y e ekipo di New York Yankees pa 7 wega, ambos ekipo ta basta similar den diferente aspecto. Astros a termina e temporada cu e ekipo cu mas careda anota, mihor “on-base percentage” y “slugging percentage.” Dodgers tawata prome den ERA, permiti base por bola y hit permiti pa inning.
Tin hopi pregunta drentando e World Series aki cu prome cu por duna Astros nan prome titulo di serie mundial den nan historia of e ekipo di Dodgers desde anja 1988.
Pero entre tur e similaridad entre e 101 gana di Astros y 104 gana di Dodgers pa sobrevivi un temporada di 162 wega di Grandes Ligas tin un persona cu por determina e diferencia entre e dos ekiponan aki.
E ventaha ta den nomber di Kenley Jansen
E closer di hermana isla Curacao tin un balor grandi pa e ekipo di Dodgers, vooral den e playoff. Mirando e actuacion di varios hungador cu durante temporada a luci y awor den playoff no por presta mescos, Jansen ta solido den un categoria apart.
Si acaso Astros mester mira Jansen den accion den tur nan wega, nan speransa di jega na un titulo lo jega un fin.
Manera e Manager di Dodgers Dave Roberts a pone: “To have him on our side makes life a lot simpler for me.”
Jansen su effecto ariba wega, vooral den playoff ta similar na locual e ekipo di Yankees tawata tin den temporada di gloria di Mariano Rivera. Weganan ta bira cortico. E ekipo contrario cu ta perdi drentando e final di e partido sa cu nan chens pa bolter e wega no ta bira 9 inning sino mas serca di 7 inning.
Mentalidad di un ekipo ta cambia, paso bo no sa ki ora e manager por haci uso di dje, bo lo por ta mas agresivo cu bo kier y specialmente den playoff ora bo sa cu e manager por trece Kenley Jansen pa tira 6 out.
E hecho cu Dodgers a sweep Arizona Diamondbacks y termina Cubs relativamente facil a pone cu manager Roberts no mester a depende ariba Jansen, dunando chens na e resto di bullpen mira accion balioso. Como resultado, Jansen a drenta 7 biaha di cual 2 di nan a bai mas cu 3 out y Jansen no a tira mas cu 18 lanzamiento den cualkier di e salidanan. Tur cos conta, e la tira un total di 8 inning, no a permiti niun careda, solamente 3 base por bola y a poncha un total di 12 bateador.
Pero Jansen por mucho mas, e la demonstra esey durante di e playoff di 2016, ora cu e mester a tira na 5 occasion salido di mas cu un inning. Y durante e temporada regular e anja aki periodicamente Dodgers a pusha Kenley Jansen den e mesun situacion en preparacion pa October.
Mescos Mariano Rivera, Jansen ta depende ariba un lanzamiento cu ta e “cut fastball” pero e anja aki Jansen a concentra ariba su “two seam fastball” y “sliders” den un combinacion pa un mihor temporada regular.
Jansen por perde, na Augustus e la entrega un careda y duna dos tambe den September, tin ora e ta faya di poncha tur hende den e inning tambe, pero tur joke un banda, Jansen ta solido.
E ta bai tuma e pequeno gigante di Venezuela Jose Altuve y e shortstop estelar di Puerto Rico Carlos Correa pa score tempran pa asina por evita di tin chens di gana Jansen laat den e wega.


text:
Muchu lihé na bende grupo active
Un di e promé invariant di boton, konosí komo SuperDuperDerp, di Kompartí kon ta invertí den e cryptocurrency ta bèk na 2012 ora bo ta e dòbel $ 4. Pa $ 400 e kumpra 100BTC. Ma apesar di e hasi pa mesora e ta involukrá den e tema di cryptomarket i sa e boton costaría un plaka, mi no por a para aktivo pa un tempu largu. E motibu tabata ku e difikultat finansiero, meskos ku un debil kresementu di e cryptocurrency. Por ta asina, ora e boton ta e duplicó i yega na e $ 8 marka, diferente bende nan active, ku e speransa ta ku e tipo di kambio ta konfundí abou i e lo kapas pa bin bek na drenta na un bou di preis. Sinembargo, esaki no sosodé …
Pa keda den e pretu, bo mester sigui tres simpelnan regels:
1. I’c preferá e kastigu, kuminsando ku chikitu – cryptocurrencies ta ainda bunita ta un teknologia nobo, bai e negoshi ta volátil, e óptimo midí for di e versión mester ta bon 1% bai na 5%.
2. No ta bende muchu rápido – inclui si e versión a krese na 20% òf 30%.
3. No unda e pániko – cryptocurrencies ta final instala, i bo ta por varia di 20% bai na 50% riba un dia.
Di engañonan di Grupo Investeren. Eror 3 Di engañonan di Grupo Investeren. Eror 5
Skirbi: Richard Beernan


text:
Diamars mainta directiva di La Salle College a realisa un control rutinario den tas di su alumnonan pa obhetonan y/of substancianan prohibi.
Durante e control docentenan a bin haya un hoben menor di edad cu arma blanco den su tas. A yama Polis pa e hoben, autoridad a detene e hoben y confisca arma. La Salle College sa haci e controlnan rutinario pa evita tragedia manera sa sosode na Merca. Pa siguridad di e studiantenan y docentenan ta controla tasnan regularmente pa algun tempo caba. Alumonan y mayornan ta avisa cu si bin haya algo ilegal den tas cu autoridadnan lo keda envolvi.
Esaki ta prome biaha cu e alumno den cuestion ta den problema cu husticia. No ta conoci pakico y cua tabata intencion di e hoben pa sconde un arma blanco den su tas. E caso ta den man awor di JZP.


text:
K-LIBER
T-bo-t-real Lyrics
Ta bo ta esun pa mi
Bo so por trese bendishon den e bida ki
Serka bo so mi por sera e wowo nan ki, mami
Di seizoen pa seizoen mi ke bo para trai mi
Mi ta puntra mi mes
Unda lo mi ta sin bo
Un dia no por pasa sin mi sinti bo kalor
Bo ta mi baybe,mamisita,mi princes
Den bo brasa mi ke chill ba mi stress ,awo
E amor ku bo tin di januari te december
Tantu mi ta tin pero ta bo buta stempel
Bo ta tej tempu malu bo ta tej tempu bon
E flecha pega den mi kurazon
Paso si ta bo ta esun
Ta bo te real
Awor mi ta ku bo anto tur kos ta stabiel
999 kasi jega 1000
Amor di mi bida bo te lock di mi wheel
Paso un tempu mi ta strika
Un tempu mi ta deal
Niun hende un verwacht mi bira rustig trankil
Dianan bashi ba tira un ko riba mi
Awor ami ku bo ta di seal
Baybe
Ta bo te real destina pa ta ku mi
Special djariba krea pa ta di mi
Ki mi ta hasi sin bo mami
Bo tin mi kurason
Esej bo sa bon bon
Ta bo te real ta bo te sun
Pesej bo ta mi number un
Ta bo ta mi bida mi ke duna atenshon
Ta bo ta mi dushi mi ke stop ku movishon
Ta bo ta mi mami mi'n ke kai den perdishon
Drecha mi bida anto hasi bo mi mishon
Bin den mi brasa pa nos wak televishon
Drecha maleta pa nos bai di vakashon
Resa na Jah pa un tiki bendishon
Pa asina nos por biba bon bon
(c) K-Liber
check amazon for T-bo-t-real mp3 download
these lyrics are submitted by BURKUL4
Official lyrics by


text:
LIMA, Peru – E asina yama Grupo di Lima dialuna a exigi e gobierno Venezolano pa cancela e eleccion presidencial planea pa diadomingo awo.
Esaki tabata pa medio di un comunicado publica pa e Secretario di Relacionnan Exterior di Mexico (SER), e grupo di paisnan conforma pa e canciyernan y titularnan di Finanza di Argentina, Brazill, Canada, Chile, Colombia, Guatemala, Honduras, Mexico, Panama, Paraguay, Peru y St. Lucia cu a conta cu Spaña como pais invita cu a conta cu e participacion di funcionarionan di e Departamento di Estado y Tesoro di Merca. E ultimo aki a bay pa medio di un videoconferencia, cu a pidi pa e suspension di e eleccionnan ya cu e ta wordo considera cu el a wordo “convoca pa un autoridad ilegitimo”.
E eleccionnan presidencial na Venezuela a wordo convoca pa e mandato di e Asamblea Nacional Constituyente (ANC), eligi pa medio di voto na augustus aña pasa. Sin embargo, e integrantenan di e Grupo di Lima, e eleccion falta di credibilidad, ta viola e “la institucionalidad democratico” y e “Estado di derecho”.
Dialuna, faltando shete dia di e eleccionnan unda cu candidatonan di chavismo y oposicion lo participa, e organisacion a cuestiona e proceso ya cu e ta considera cu “no tin garantia necesario”. Di mes manera, e integrantenan di e Grupo di Lima lo evalua “un serie di accionnan cu lo por tuma” contra di e pais Suramericano despues di 20 di mei. Esaki lo ta den e ambito diplomatico, economico, financiero y humanitario.
E comunicado di e grupo a wordo lesa pa e canciyer di Mexico, Luis Videgaray, cu despues di a apoya e suspension di e eleccionnan, el a sigura cu e medidanan represivo cu lo por wordo aplica contra di Venezuela ta dirigi na “contribui na e restauracion democratico”.
Fuente: https://article.wn.com